text:
“लइका मन ला इस्कूल तक ले लाय ह घलो कम बड़े चुनौती नई ये.”
हेडमास्टर शिवजी सिंह यादव के ये बात ह ओकर 34 बछर के अनुभव के सार दिखथे. यादव धन ‘मास्टरजी’ जइसने के ओकर छात्र मन कहिथें डबली चापोरी के एकेच इस्कूल ला चलाथें. असम के माजुली जिला के ब्रम्हपुत्र नदी के टापू मं बासिंदा मन के तीन कोरी तीन परिवार के बनेच अकन लइका मन इहीच इस्कूल मं पढ़थें.
धोनेखाना लोअर प्राइमरी इस्कूल के अपन एकेच कच्छा मं अपन कुरसी मं बइठे सिवजी मुचमुचावत एक नजर अपन तीर के लइका ला देखथें. 41 लइका मन के दमकत चेहरा – सबके सब कच्छा 1 ले कच्छा 5 मं पढ़ेइय्या अऊ 6 ले लेके 12 बछर के उमर के लइका मन घलो, वो मन जुवाब मं अपन गुरूजी डहर देखथें. वो ह कहिथे, “नान-नान लइका मन ला पढ़ाय-लिखाय सिखाय ह असल चुनोती आय, काबर वो मन पढ़े ला नई चाहेंय अऊ भाग जाथें!”
भारत के सिच्छा बेवस्था ऊपर फोर के कहे ले पहिली वो ह कुछु टेम बर रुक जाथे, फेर वो थोकन जियादा उमर के लइका मन ला बलाथें. वो ह लइका मन ला कहिनी मन के एक ठन असमिया किताब अऊ अंगरेजी भाखा के किताब मन के पाकेट ला खोले बर कहिथे. ये किताब ला राज सरकार के सिच्छा विभाग ह भेजे हवय. वो ह बने करके जानत हवय के ये किताब ला पाय के उछाह वो मन ला बांध के राखही, पढ़े ला धरहीं, अऊ ये बीच मं हमर ले गोठ-बात के भरपूर समे मिल जाहि.
प्राथमिक सिच्छा के महत्तम ला बतावत वो अपन तर्क देथे, “सरकार ला कालेज के प्रोफेसर मन ला जतक तनखा देथे, ओतके प्राथमिक इस्कूल के गुरूजी मन ला मिले ला चाही. नेंव के ईंटा हमन धरथन.” फेर ओकर मुताबिक, लइका मन के दाई-ददा मन प्राथमिक सिच्छा ला हल्का मं लेके बने करके धियान नई देवंय. वो मन ला लागथे के हाईस्कूल के पढ़ई असल पढ़ई आय. लोगन के ये धारना ला बदले सेती वो ह अतक बछर ले भारी मिहनत करत हवय.
सिवजी के अनुमान के मुताबिक, डबली चपोरी (एनसी), करीबन 400 वर्ग किलोमीटर के इलाका मं बगरे बालू के टापू आय जिहां करीबन 350 लोगन मन रहिथें. चपोरी ह गैर मर्जुआ इलाका के रूप मं बांटे गे हवय. ये वो भूईंया आय जेकर अभू तक ले सर्वेक्षण नई होय हवय. साल 2016 मं उत्तरी जोरहाट ले काट के माजुली ला नवा जिला बनाय जाय ले पहिली ये ह जोरहाट जिला मं रहिस.
गर ये टापू मं कऊनो इस्कूल नई होतिस, त इहाँ के 6 ले 12 बछर के उमर के लइका मन ला नदी के वो पार के इलाका – शिवसागर सहर के तीर मं बसे दिसंगमुख तक जाय मं घंटों बरबाद करे ला परतिस. वो मन ला द्वीप ले फेरी तक पहुंचे बर सइकिल ले जाय मं 20 मिनट लाग जातिस, फेर ऊहाँ ले डोंगा मं नदी पार करे मं करीबन घंटा भर अऊ लगतिस.
ये टापू के जम्मो घर इस्कूल ले एक कोस के भीतरी मं आथें. साल 2020-21 मं कोविड-19 महामारी के बखत लगे लाकडाउन के समे ये बात ह सब्बो सेती सुभीता के बन गेय. सिवजी के इस्कूल के लइका मन के पढ़ई चलत रहिस, काबर वो ह हरेक लइका के घर जावय, अऊ ओकर मन ले भेंट होय के पढ़ई-लिखई के जाँच करत रहिस. इस्कूल के दूसर गुरूजी मन वो बखत टेम मं इस्कूल नई आय सकत रहिन, काबर वो मन नदी के वो पार करीबन 10 कोस दूरिहा शिवसागर जिला के गौरी सागर मं रहिथें. शिवजी बताथें, “मंय हफ्ता मं कम से कम दू पईंत हरेक लइका मन ले मिलत रहेंव, ओकर पढ़ई ऊपर नजर रखोंव अऊ वो मन ला होमवर्क देवत रहेंव.”
येकर बाद घलो वो ला लागथे के लॉकडाउन के बखत मं लइका मन के पढ़ई-लिखई के बनेच नुकसान होइस. वो ह लइका मन के वास्तविक गियान ला जांचे बिना पास करके ओमन ला आगू के कच्छा मं भेजे के सरकारी फइसला ले घलो असहमत रहिस. ये ला लेके वो ह सिच्छा विभाग के अफसर मन करा चिट्ठी घलो लिखे रहिस. “मंय वो मन ला बिनती करे रहेंव के ये बछर ला बिसोर दव. गर लइका अपन कच्छा मं रख देय जाही त येकर ले उहिच मन के नफा होही.”
*****
असम राज के एक ठन रंगीन नक्सा धोनेखाना लोअर प्राइमरी इस्कूल के बहिर के दीवार मं टंगे रहिस. वो नक्सा के एक ठन जगा मं अपन ऊंगली रखके हेडमास्टर सिवजी हमर धियान ब्रह्मपुत्र नदी के टापू के तरफ दिखाय ला लगथे. वो ह ऊंगली ले दिखावत हंसत कहिथे, “देखव, हमर चपोरी (बालू के टापू) ये नक्सा मं कहां हवय, फेर वास्तव मं ये ला ये जगा मं दिखाय जाना रहिस. ये दूनो जगा मं कऊनो रिस्ता नई ये!”
नक्सा के ये फेरफार सिवजी ला येकर सेती घलो भारी अखरथे, काबर के वो ह भूगोल मं बी ए के डिग्री हासिल करे रहिस.
काबर के सिवजी के जनम अऊ ओकर पले-बढ़े ह ब्रह्मपुत्र के ये बालू के टापू के चपोरी अऊ चार मन ले होय हवय, येकरे सेती वो ह ये इलका के जिनगी अऊ ये इलाका के दीगर जिनिस के बारे मं दूसर ले बनेच जानथे. बदलत ये नक्सा सेती इहाँ के बासिंदा मन के पता बदले घलो ह आम बात आय.
हरेक बछर पुर के समस्या ला बतावत सिवजी ह कहिथे, “जब बहुते जियादा बरसात होते त हमन जान जाथन के भारी तेज लहर वाला पुर आय सकत हवय. लोगन मन अपन समान अऊ मवेशी मन ला धरके टापू के ऊँच जगा मं चले जाथें जिहां पुर के पानी हबरे नई सकय. वो ह येकर आगू कहिथे, अइसने मं जब पानी कमती होय ला सुरु नई होही, इस्कूल खोले के बात सोचे घलो नई जाय सकय.”
अइसे मं कऊनो नक्सा मं बालू के टापू मन के ओकर सबो दिन के चिन्हारी देय ह संभव नई ये. ये टापू हरेक बछर भारत मं ब्रह्मपुत्र घाटी के 194,413 वर्ग किलोमीटर के इलाका मं नवा-नवा अकार अऊ नवा अकार लेवत बनत-बिगरत रहिथे.
दुनिया के सबले बड़े जलप्रणाली मन ले एक ब्रह्मपुत्र नदी के हमेसा के पुर ले बांचे सेती डबली के जम्मो घर लकरी के पट्टा ऊपर बने हवंय. पुर खासकरके धूपकल्ला अऊ बरिसकल्ला मं आथे. संजोग ले हिमालय के बरफ पिघले के बखत घलो इही समे रहिथे, जेकर ले सूखाय नदिया मन घलो पानी ले भर जाथें. माजुली के तीर-तखार के इलाका मं मं हर बछर अऊसत 1,870 सेंटीमीटर के दर ले बरसात होते. ये बरसात जून अऊ सितबर के के मंझा मं होय दक्षिण-पश्चिम मानसून के करीबन 64 फीसदी हवय.
ये चापोरी मं बसे परिवार मन के नाता रिस्ता उत्तरप्रदेश के यादव जाति ले हवय. ये मन मूल रूप ले गाजीपुर जिला के आंय. वो मन के पुरखा 1932 मं गाजीपुर ले ब्रह्मपुत्र के ये टापू मं आके बस गे रहिन. वो मन धनहा फेर गैर मालिकाना हक के जमीन ला खोजत रहिन, जऊन ह आखिर मं वो मन ला अपन पुरखा के जमीन ले हजारों कोस दुरिहा उदती मं ब्रह्मपुत्र के ये बलूवाला टापू मं मिलिस. सिवजी कहिथें, “पुरखौती ले हमन पशुपालक हवन अऊ हमर पुरखा मन इहाँ हरियर कांदी के खेत ला खोजत आय रहिन.”
सिवजी कहिथें, “हमर पुरखा सबले पहिली 15-20 परिवार के संग इहाँ लाखी चपोरी आय रहिन.” ओकर जनम धनु खाना चापोरी मं होय रहिस, इहाँ यादव मं के परिवार 1960 मं आके बसे रहिन. “वो जगा आज घलो वइसने हवय, फेर अब धनु खाना मं कऊनो नई रहय.” वो ह सुरता करत बताथें के कइसने ओकर घर-फेरका अऊ जिनिस मन पुर के पानी मं बुड़ जावत रहिस.
करीबन 90 बछर पहिली असम मं आय के बाद ले यादव मन के परिवार ब्रह्मपुत्र के चार टापू मं बसत अऊ उजरत रहे हवंय. वो मन के बीते बसे ह 1988 मं होईस, जब वो मन डबली चपोरी मं आके बसे रहिन.वो चारों बालू के टापू जिहाँ यादव मन के परिवार रहिस, एक दूसर ले जियादा ले जियादा 1 कोस दुरिहा मं बसे हवंय. ओकर हाल फ़िलहाल के घर जऊन डबली टापू मं बसे हवय, ओकर नांव के जनम इहाँ के बोली मं ‘डबल’ मतलब अकार दुगुना आखर ले होय मने जाथे.
डबली मं बसे सब्बो परिवार करा अपन ज़मीन हवंय, जेन मं वो मन धान, गहूँ अऊ साग भाजी कमाथें. संगे संग अपन पुरखा के परम्परा ला मानत मवेशी पाले के काम घलो करत हवंय. इहाँ हरेक मइनखे असमिया मं बात करे ला जानथे, फेर अपन गोठ बात वो मन हिंदी मं करथें. सिवजी कहिथें, “हमर खाय पिये के आदत घलो नई बदले हवय , फेर उत्तरप्रदेश मं बसे हमर नाता-रिस्ता मन के तुलना मं हमन भात जियादा खाथन.”
नवा किताब मन ला उलट पुलट के देखत सिवजी के छात्र मन घलो अपन आप मं मगन हवंय. एगारा बछर के राजीव यादव हमन ले कहिथे, “मोला असमिया किताब भारी सोहांथे.” ओकर दाई-ददा खेती के संगे संग मवेशी घलो पोसे हवंय. दूनो सातवीं कच्छा तक ले पढ़े के बाद इस्कूल छोड़ देय रहिन. “मंय वो दूनो ले जियादा पढ़हूँ,” वो अइसने कहिथे अऊ महान असमिया गायक भूपेन हजारिका के बनाय धुन मं बने एक गीत गाय ला धरथे, ‘आसोम आमार रुपही देस’. ओकर अवाज धीरे-धीरे बढ़त जाथे अऊ ओकर गुरूजी वोला गरब ले देखे ला लागथे.
*****
हरेक बछर एक नदिया के पुर के मंझा अपन जगा बदलेइय्या टापू मं रहे कम चुनौती ले भरे काम नई ये. सब्बो परिवार मन आपस मं पइसा जोड़ के अपन आय जाय बर हाथ ले चलाय चप्पू वाला डोंगा बिसोय हवंय. टापू मं दू ठन मोटरबोट घलो हवंय फेर वोला सिरिफ अपात हालत मं चलाय जाथे. टापू के बासिंदा मन के सेती रोज के बऊरे के पानी तीर के बस्ती मं लगे बोरिंग ले आथे. पुर के बखत पिये के पानी के बेवस्था ज़िला आपदा प्रबंधन विभाग अऊ स्वयंसेवी संस्था डहर ले करे जाथे. बिजली सेती राज सरकार ह सब्बो के घर मं सोलर बिजली बाती लगाय हवय. माजुली टापू के तीर-तखार के इलाका मं रासन बांटे के अकेल्ला दूकान गजेरा गाँव मं हवय. येकर बर डोंगा ले पहिले माजुली के दिसंगमुख फेरी तक जाय ला परथे, अऊ ओकर बाद माई इलाका मं बनेच दुरिहा जाय के गजेरा गाँव पहुंचे जाथे.
सबले तीर के प्राथमिक स्वास्थ्य केंद्र घलो (पीएचसी) 3-4 घंटा दुरिहा माजुली टापू के रतनपुर मिरी गाँव मं हवय. सिवजी कहिथें, “इलाज बर अपूर सुविधा के सेती हमन ला अब्बड़ दिक्कत उठाय ला परथे. गर कऊनो बीमार पर जाथे, त हमन वोला मोटरबोट ले अस्पताल पहुंचा सकथन, फेर बरसात के महिना मं नदी पर करे ह मुस्किल काम आय.” डबली मं एंबुलेस डोंगा के सुविधा नई ये अऊ कतको बेर बीमारहा ला कम पानी वाले जगा ला ट्रेक्टर ले नदी पार कराय ला परथे.
सिवजी कहिथें, “हमन ला इहाँ सातवीं कच्छा तक के पढ़ाई वाले एक ठन अपर प्राइमरी इस्कूल के जरूरत हवय, काबर लइका मन ला ये इस्कूल ले निकरे का बाद दिसंगमुख मं आगू के पढ़ई सेती नदी ला पार करे ला परथे. सोझ दिन मं त कऊनो दिक्कत नई ये, फेर पुर के बखत वो मन के इस्कूल जाय सम्भव [जुलाई ले सितम्बर] नई होय. ओकर काम करत कतको गुरूजी मन के नियुक्ति अऊ तबादला इह होय चुके हवय. ये इस्कूल मं नियुक्त कतको शिक्षक मन इहाँ रहे ला नई चाहंय. वो मन बनेच कमती दिन बर आथें अऊ दुबारा लहूँट के नई आंय. ये सेती घलो हमर लइका मन के उचित विकास नई होय पावत हवय.
40 बछर के रामवचन यादव के तीन लइका हवंय, 4 बछर ले 11 बछर उमर के. वो ह कहिथें, “मंय अपन लइका मन ला पढ़ाय बर नदी पार पठोहूँ. वो मन ला तभेच काम मिलही जब वो मन पढ़-लिख जाहीं.” रामवचन एक एकड़ ले कुछ जियादा जमीन मं खेती करथें, जिहां बेंचे सेती लऊकी,मुरई, भंटा, मिर्चा अऊ पदिना लगाथें. ओकर करा एक कोरी गाय घलो हवय अ ऊ वो हा येकर गोरस बेचथें. ओकर घरवाली35 बछर के कुसुम घलो टापू मं पले बढ़े हवंय. कच्छा 4 तक पढ़े के बाद वो ला अपन पढ़ ई छोरे ला परिस, काबर ज इ सने के वो ह बताथे वो बखत मं एक झिन नान कन टुरी ला आगू के पढ़ ई सेती टापू ले बहिर पठोय के बात सोचे घलो नई जय सकत रहिस.
रंजीत यादव अपन छे बछर के बेटा ला एक ठन निजी इस्कूल मं पढ़ाथें, येकर बर वोला रोजके दू बेर नदी पार करे ला परथे. वो हा बताथें, “मंय अपन बेटा ला फटफटी ले जाथों अऊ ले के आथों. कभू-कभू मोर छोटे भाई लाथे, ले जाथे, जऊन ह शिवसागर के कालेज मं पढ़थे.”
ओकर भाई के घरवाली पार्वती यादव, जऊन ह कभू इस्कूल नई गीस, ला ये बात के खुसी हवय के ओकर 16 बछर के बेटी चिंतामणि दिसंगमुख के एक हाईस्कूल मं पढ़थे, वोला इस्कूल जाय मं दू घंटा लाग जाथे, अऊ रोज के नदी पार करे ह ओकर रोज के जरूरी हिस्सा आय. पार्वती संसो करत कहिथे, “मोला डर घलो लागथे के ओकर आमना-सामना हाथी ले झन हो जाय.” ओकर दू अऊ लइका 12 बछर के सुमन अऊ 11 बछर के राजीव घलो चपोरी मं अपन पढ़ ई पूरा करे के बाद आगू के पढ़ई सेती नदी के ओ पार के कऊनो इस्कूल मं दाखिला लिहीं.
अतक सारा दिक्कत होय के बाद घलो जब बीते दिन जिला उपायुक्त ह डबली चपोरी के लोगन मन ला शिवसागर सहर मं बसे के बारे मं पूछिस, तब कऊनो मइनखे ला ये हा नई भाइस. सिवजी कहिथें, ये हमर घर दुवार आय, हमन येला तियागे नई सकन.
हेडमास्टर अऊ ओकर घरवाली फूलमती ला अपन लइका मन के पढ़ई-लिखई ऊपर गरब हवय. ओकर बड़े बेटा सीमा सुरक्षा बल (बीएसएफ) मं नऊकरी करथे. 26 बछर के बेटी रीता ग्रेजुएट अऊ 25 बछर के गीता पोस्ट ग्रेजुएट आय. सबले छोटे 23 बछर के राजेश भारतीय प्राद्योगिकी संस्थान (बीएचयू-आईआईटी) वाराणसी मं पढ़त हवय.
इस्कूल मं छुट्टी के घंटी बज गेय हवय, अऊ लइका मन कतार मं खड़े होके रास्ट्रीय गान गाये ला लागथें. येकर बाद यादव ह इस्कूल के फेरका ले खोल देथें. लइका मन एक एक करके निकरथें अऊ बहिर निकले सात अपन घर भागे ला धरथें. इस्कूल के समे खतम हो चुके हवय. बस अब हेड मास्टर ला थोर बहुत सफ्फा करना हवय अऊ ताला लगाना हवय. कहिनी मन के नवा किताब मन ला जमावत वो ह कहिथे, “हो सकत हवय के दूसर लोगन मन जियादा कमावत होहीं अऊ पढ़ाय के एवज मं मोला बहुते कम पइसा मिलथे. फेर मंय अपन परिवार के गुजरा करे मं सक्षम हवंव अऊ येकर ले घलो महत्तम बात ये आय के मोला अपन ये काम पसंद हवय... मोला अपन गाँव धन जिला के सेवा करके तरक्की मं संगवारी बनके बढ़िया लागथे. हमन सब्बो असम के विकास चाहत हवन.”
लेखक ये रिपोर्ट तियार करे मं अयांग ट्रस्ट के बिपिन धाने अऊ कृष्ण कांत पेगो के सहयोग के अभारी हवंय.
अनुवाद: निर्मल कुमार साहू


c: text/html

text:
जय जोहार रायपुर…अभी शूटिंग चलत हे रोमियो राजा के जेमा अभिनेता देवेन्द्र जांगडे अऊ प्रियंका परमार के जोड़ी हे, एमा आप मन ल अनिल शर्मा के अभिनय घलो देखे ल मिलही, अराध्य फिल्म प्रोडक्शन के बेनर तले एखर निर्माण होवत हे, फिल्म के अभिनेत्री प्रियंका जब पहिली छत्तीसगढ़ी सिनेमा म कदम रखिस त ओला छत्तीसगढ़ी बोले म दिक्कत आत रिहिस लेकिन आज बहुत अच्छा छत्तीसगढ़ी बोलथे.
प्रियका ह बताइस कि इन्हा के कलाकार मन बहुत साफ़ दिल के हावे अऊ बहुत सपोर्टिव नेचर के हे अऊ ओखरे मन ले छत्तीसगढ़ी सीखे म मदद मिलिस, फिल्म म अनिल शर्मा प्रियंका के बाप के भूमिका म हे, फिलिम के ड्रामा पोर्शन के शूटिंग सिरागे हे अब गाना मन के करे जाहि, जेखर बर लोकेशन चयन चलत हे.
Other Articles
One Comment
-
सुग्घर

robotstxt: allowed

filter: keep


text:
- सुशील भोले
- ददा, ए मन जतका झन नाचत हें, सबों के सबो अपन - अपन मुड़ी म गाय गरु के सिंग ल काबर बांधे हे ? सुखरु अपन ददा जगा बड़ा भोलापन ले पूछिस।
बुधरु वोला बताइस - बेटा, हमर देस म आदिकाल ले बूढ़ादेव महाराज भोलेनाथ के भक्ति होथे। वोकर भक्ति करइया म सबसे बड़े अउ मयारुक नंदी - भृंगी मनला माने जाथे, तेकर सेती वो संस्कृति ल आजो जतका झन जीयत हे अपन देवता के सुमरनी या भक्ति म नंदी - भृंगी मन के संवागा करके अपन आप ल धन्य समझथे। इही भाव के सेती सबो झन अपन - अपन मुड़ी म सिंग पहिरे हे। अउ संग म कौड़ी, घाघड़ा, खुड़की आदि जतका जिनीस पहिरे हे सब वोकरे प्रतीक आय।
- अच्छा, अउ ये माई लोगन मन बांस के डंडा मन ला भुइयां म पटक - पटक के त फेर काबर नाचत हे ?
- उहू हर भोलेनाथ के भक्ति के प्रतीक आय बेटा। वो मन महादेव खातिर भांग कुचरे अउ घोटे के बुता करत हे।
- ददा, अइसने वाला हमं नाचबो आयं ग ...।
- हां - हां, नाच लेबे न। काहत बुधरु ह अपन बेटा सुखरु ल बस्तर के रथजात्रा म सकलाय मेला के भीड़ ल चारों मुड़ा ले घुमाए लागिस। रथजात्रा देखे खातिर कटाकट भीड़ सकलाए राहय। देस - बिदेस के मनखे मन आए राहय। ये सृष्टिïकाल के परब मन संघरे खातिर। सुखरु परन दिन रतिहा जब ले अपन दाई बिटावन के मुंह ले सुने रिहिसे के ये मेला ह देस - दुनिया म भरइया जम्मो मेला ले बढ़के होथे, तब ले उहां जाए बर रो - रो के अपन ददा ल हलाकान कर डारे रिहिसे। तेकर सेती बुधरु ह वोला धर के बिहन्वे ले पांच कोस भुइयां ल रेंग के संझा के होवत - होवत रथजात्रा ठउर म पहुंचे रिहिसे।
पांच कोस भुइयां रेंगे के सेती पहिली दूनों झन एक ठन साल पेड़ के छांव म घंटा भर के पुरती सुरताईन, तेकर पाछू मड़िया ले के पीइन, अउ जब पेट ह दलगीर लागे लागिस तब फेर मेला - मड़ई किंजरे बर निकले रिहिन हे।
सुखरु मेला म जेन जिनीस ल देखय तेने ल लेहूं कहिके अपन ददा करा गोहरावय। कभू फिलफिली लेहूं काहय, कभू घुनघुना लेहूं काहय, कभू पुक लेहूं काहय त कभू तुतरु लेहूं काहय। एक पइत तो गजबेच होगे। जब कुकरा लड़ई म मगन दूनों कुकरा ल लेहूं कहगे गोहार पार - पार के रोए लागिस।
बुधरु वोला गजब मया करय, फेर लड़इया कुकरा मन ला लेवय कइसे ? वो सुखरु ल अपन कोरा म उठाके बजार भराय राहय तेती चल दिस। बाजार म आनी - बानी के दुकान सजे राहय। जेन दुकान ल देख तेस तेने म दू घड़ी बिलम के उहां के जम्मों जिनिस ल अपन घर लेग जातेंव तइसे लागय। मार लादिक - पोटा मन के मारे सुखरु ल दुकान भीतर के समान मन बने असन नइ दिखय तेकर सेती बुधरु ह वोला अपन खाध म बइठार ले राहय।
एक ठन दुकान म धनुस - बान, बरछी - भाला, टंगिया - बसुला जम्मों किसम के औजार बेचावत राहय। ते मेर बुधरु हा ठाढ़ होके सुखरु ल खांध ले उतारिस। तहां ले मोल भाव करके वोकर बर धनुस - बान लेके कहिस - बेटा, एला धर ... ए हर हमर काम के जिनिस आय। जंगल - झाड़ी म रहना हे। जंगली जानवर मन ले बांचना हे त एकर संग म रहना जरुरी हे। कहिके वोला सुखरु के खांध म ओरमा दिस।
मेला के एक मुड़ा म छालीवुड के कलाकार मन के फिलिम सूटिंग चलत राहय। दू झन टूरा मन एक झन टूरी ल अपन - अपन डहार तीरयं। तहां ले टूरी ह बचाव - बचाव काहय। वो मनला देख के एक मुड़ा म टोपी पहिन के खड़े मनखे ह कट काहय। तीन - चार पइत ले अइसने होइस। सुखरु ल वोमन ल देख के बहुते घुस्सा लागिस। वो अपन नवा धनुस - बान ल हेरत अपन ददा ल कहिस - ददा, ये दूनों टूरा मन ला टिप दौं का ? देखना वो टूरी ल घेरी - भेरी तीरथें अउ बपरी ह बचाव - बचाव कहिथे त वो टोपी वाला ह कट कहि देथे। मोला तो वो टोपी वाला ऊपर घलो गुस्सा लागत हे ... वो टूरी ल बचाए ल छोड़ के कट - कट करत हे।
बुधरु वोला समझाइस - अरे नहीं बेटा, एक मन फिलिम के सूटिंग करत हे। वो दूनो झन टूरी ल तीरत हे तेन मोहन - सोहन ये। वीडियो - फिलिम के बनइया। अउ वो टूरी ह जेन बचाव - बचाव काहत हे न तेनो वोकरे मन संग आए हे। उंकरे संगवारी ये। अउ वो टोपी वाला ह एकर मनके डायरेक्टर साहेब ये। उही एमन ल जइसे - जइसे इसारा करथे तइसे - तइसे एमन करथे - धरथे। लोगन ए मन इहां के बड़ परसिध कलाकार आयं कहिथें बेटा।
- अच्छा, इहां के कलाकार कहिथे। फेर ए मन तो एको झन इहां के मनखे बरोबर नइ दिखत हे ददा।
- कहां ले दिखही बेटा। कमाए - खाए ल आए रिहिन हे। फेर अब तो इही मन इहां के मालिक बनगे हे। हमर संस्कृति, इतिहास अउ चिन्हारी के प्रवक्ता बनगे हे। ए मन लोगन ल हमर बारे म जइसन बताथे - चिनहाथे, तइसने लोगन हमला जानथे - चिन्हथे।
- अच्छा ये बाहिर ले आए मन हमन ल हमरे बारे म बताथें ग ... भारी ताजुब के बात हे।
- अब बताथे का बेटा, भुलवारथे कहिबे तेने सोला आना ये।
- कइसे ददा ?
- अब काला - काला बताबे बेटा ... जम्मों इहां के जिनिस मनला अन्ते - तन्ते परिभासित करके वोला अपन संग बाहिर ले लाने संस्कृति के रंग म रंगत जावत हे। हमर मन के असली चिन्हारी ल निरमामूल सिरवावत जावत हे। काहत बुधरु ह सुखरु ल धर के रथ खड़े राहय तेन मुड़ा चल दिस।
सइघो बांस भर के ऊंचा अउ वइसने चउंक - चाकर के रथ ल देख के सुखरु गदगद होगे। वो बुधरु जगा गोहराए लागिस - ददा, एमा चघबो ग।
बुधरु वोला समझाइस - अरे नहीं बेटा, ए हर हमर मन के चघे के नोहय ग। एम तो दंतेसरी माई ल बइठार के घुमाए जाही।
- अच्छा त अइसने हमरो गांव म काबर नइ घुमावन ददा ?
- अरे नहीं बेटा, ए परब ल जम्मो परानी मिलके एके जगा मनाथे ग। सृष्टिï रचना के समे समुद्र मंथन होए रिहिसे न तकरे सेती आय कहिथे सियान मन। फेर अब के लिखइया - पढ़इया मन अन्ते - तन्ते लिख - लिख के हमर चिन्हारी ल भरमावत हे। बुधरु सुखरु ल समझावत कहिस - बेटा सुखरु, रतिहा अब थोरक गहिर होए कस लागत हे। चल कोनो मेर पेज पसिया के बेवस्था करबो। तहां ले रतिहा सूते - बसे के बेवस्था ल घलो कोनो पेड़ - उड़ के छांव म बनाबो। काली बिहन्चे जल्दी नहा - धो के तियार होए बर लागही। तहां ले टेहर्रा चिरई के दरस करबो तभे तो रथजात्रा अउ नीलकंठ दरस के पुन्न - परसाद ल पाबो।
दूनो बाप - बेटा भर पेट भोजन के बाद रतिहा नींद के जुगाड़ जमाए लागिन। चारों मुड़ा तो मनखेच - मनखेच राहयं। चारों मुड़ा के गांव के मन अपन - अपन इहां के देवताधामी मन ला धर - धर के समुद्र मंथन के ये परब म संघरे बर आए राहयं। तेकर सेती सूते - बसे के जम्मो ठिकाना ल लोगन अपन - अपन ले पोगरा ले राहय। कतको झन मेला म आए नाचा - गम्मत अउ खेल तमाशा म घलो मगन राहय। सुखरु घलो नाचा देखे बर अपन ददा जगा केलौली करीस। फेर बुधरु वोला बिहनिया जल्दी उठे बर लागही कहिके एक ठन साल पेड़ के छांव म चातर असन जगा देख के पटकू ल बिछाइस अउ अपन संग म सूता लिस।
सुखरु के नींद चारों मुड़ा के जगर - बगर अउ नाचा - गम्मत के हल्ला - गुल्ला म परते नइ रिहिसे। वो अलथी - पलथी करय। तहां ले फेर उठ के बइठ जाय। बुधरु वोला पोटार के अपन पेट भीतर लुकावय अउ माथा ल ठोंक के सुताए के उदिम रचय। दूनों बाप - बेटा के रतिहा अइसने करत - करत पहागे।
कुंवार महीना के अंजोरी पाख म बरसा अतर जाय रहिथे। कभू कभार एकाद ठन पल्हरा ह खोर किंजरा टूरा कस एती - तेती ले आवत दिख घलो जाथे, फेर वोकर ले जादा पानी बरसे अउ लोगन के फिंजे - टूटे के खतरा नइ राहय। एकरे सेती ये रथजात्रा परब म मनखे मन के मार लादिक - पोटा भीड़ जुरिया जाथे। रथजात्रा ठउर म तो रेंगत तक नइ बनय। कतकों पइत तो सुखरु ह चिचिया के रो डारय। कभू कोनो वोकर पांव ल खूंद दय ते, कभू मुड़ी ल लोगन के पेट पीठ म सटक जाय। वोकर घेरी - बेरी के रोवई के सेती बुधरु ह वोला अपन खांध म बइठार लिस।
रथजात्रा ले लहुटत खानी सुखरु अपन ददा ल चेंघ - चेंघ के पूछय - ददा, फेर वो रथ ह कइसे टूटगे ग ?
बुधरु वोला बताइस - बेटा, जम्मो सकलाए मनखे मन ओला आगू - पीछू तीरथे न, तेकर सेती टूट जाथे। फेर ये टूटई ल अशुभ नइ माने जाय बेटा।
- अच्छा, बड़ ताजुब के बात ये। सुखरु बड़ अचरज के साथ कहीस।
तब बुधरु वोला रथजात्रा के असली कारन ल बताइस - बाबू रे, ये रथजात्रा ह कोनो ल बइठार के घुमाय - फिराय वाला रथजात्रा नोहय। असल म ए हर समुद्र मंथन ले निकले ब्रिस के पान के परब आय। आज बिहिनिया ले जेन टेहर्रा चिरई के दरसन करे रेहे हन न, तेला आज के दिन भगवान भोलेनाथ के प्रतीक स्वरुप माने जाथे। काबर ते बिसपान के सेती वोला नीलकंठ केहे गे रिहिसे। ये टेहर्रा चिरई के ऐ नांव नीलकंठ घलो आय तकरे सेती एकर आज के दिन दरस करे जाथे।
बुधरु वोला बतावत रिहिसे - असली म रथ ह मंदराचल पर्वत के प्रतीक आय, अउ आगू - पाछू खिंचई म रथ ह टूटीस हे अउ वोकर बाद जम्मों मनखे एती - तेती भागीन हे। तेन ह समुद्र मंथन ले बिस निकले के परतीक आय। बाद म फेर सबो झन सकलाईन अउ तहां ले सबो झन ल दोना म मंद बाटे गिस वोहर भोलेनाथ द्वारा लोक कल्यान खातिर बिस पिए के प्रतीक स्वरुप आय।
बेटा तोला एक चीज अउ बता देथौं, समुद्र मंथन ले निकले बिस ल पीये के पांच दिन बाद अमरित निकले रिहिसे। तेकरे सेती ये बिसहरन परब के पांच दिन कुंवार पुन्नी जेला शरद पूर्णिमा घलो कहिथन तेन दिन अमरित पाए के परब मनाथन जी ... खीर बनाके रतिहा चंदा अंजोर म रखथन नहीं ... हां, उही अमरित पाए के परब आय।
बाप - बेटा समुद्र मंथन, बिस हरन अउ अमरित पाये के गोठ म अइसन मगन होगे रहिन हें के कब घर के मुहाटी आगे तेकरो गम नइ मिलिस।
- 41 - 199, रिक्शा स्टैण्ड के सामने गली, संजय नगर टिकरापारा, रायपुर ( छ.ग.)


text:
रविवार, 21 अप्रैल 2019
अनुवाद
(अनुवाद हिंदी ले - कुबेर)
’’मंय ह अपन दुख ल कोन ल सुनावंव?’’ योना पोतापोव ह सोचथे। सांझ के मुंधियारी होवत बेरा रिहिस। सड़क तीर-तीर के खंम्भा मन के बगरे अंजोर के चारों कोती बरफ के मोट्ठा परत जमा होवत साफ दिखत रिहिस। बरफ गिरे के कारण घोड़ागाड़ीवाला योना पोतापोव ह सफेद भूत कस दिखत रहय। ठंड ले बचे खातिर कोनों आदमी ह अपन बदन ल जतका गुटूमुटू कर सकथे, वोतका करके वो ह अपन घोड़ागाड़ी म चुपचाप, बिना हालेडोले बइठे रहय। वोकर घोड़ा ह घला बरफ म ढंका गे रहय अउ एकदम सफेद दिखत रहस। वहू ह चुपचाप, बिना हालेडोले खड़े रहय। वोकर जड़ता, कमजोर काया, पतला-पतला लकड़ी बरोबर लंबा-लंबा गोड सब ल देखत वो ह लकड़ी के बनल खिलौना घोड़ा कस दिखत रहय।
योना अउ वोकर छोटकुन घोड़ा, दुनों झन ल अपन जघा ले हिलेडुले बिना बहुत देर हो गे रहय। रात के खाना खाय के समय रिहिस। सवारी के आस म वो ह बहुत देर पहिलिच इहाँ आ के खड़ा हो गे रिहिस फेर अब तक वोला एको सवारी नइ मिले रहय।
’’ऐ गाड़ीवाले! विबोर्ग चलबे क?’’ योना ल एक झन सवारी के आवाज सुनई दिस।
’’विबोर्ग?’’ घबरा के वो ह अपन जघा म बइठे-बइठे झकनका गे। अपन आँखीं म जमा हो गे रहय बरफ ल पोंछ के वो ह देखिस। मटमैला रंग के कोट पहिने वो ह एक अफसर रिहिस जेकर टोपी ह चमकत रहय।
अफसर ह एक घांव फेर किहिस - ’’विबोर्ग। अरे सुत गे हस क? मोला विबोर्ग जाना हे।’’
योना ह चले के तइयारी म घोड़ा के लगाम ल खींचिस। घोड़ा के नरी अउ पीठ म जमे बरफ ह दोरदोरा के गिर गिस। अफसर ह पीछू बइठिस अउ योना ह घोड़ा ल पुचकार के आगू बढ़े के आदेस दिस। घोड़ा ह अपन अकड़े नरी अउ लकड़ी कस अकड़े गोड़ मन ल मुस्किल से साधिस अउ कनवा के आगू बढ़े के सुरू करिस। योना ह जइसने गाड़ी ल आगू हाँकिस, अँधियार म रेंगत भीड़ डहर ले वोला सुनाई दिस - ’’अबे! का करथस? जानवर कहीं के। येला कहाँ लेगत हस? मूर्ख! जेवनी बाजू मुड़का।’’
’’तोला गाड़ी हाँके बर घला नइ आवय। जेवनी बाजू डहर बइठ न।’’ पीछू बइठे अफसर ह गुस्सा हो के योना ल डपटिस। अउ थोरिक देर रुक के, अपन आप ल सांत करत फेर बोलिस, ’’कितना बदमास हें इहां के मन ..... सब के सब।’’ फेर मजाकिया लहजा म बोलिस, ’’सब के सब कसम खा के बइठे हें लगथें। या तो तोला धकेलना हे, या तोर गाड़ी के आगू कूद के आत्महत्या करना हे।’’
कोचवान येना ह पीछू मुड़ के अफसर कोती देखिस। वोकर ओठ ह थोकुन हालिस। वो ह कुछ कहना चाहत रिहिस।
’’का कहना चाहथस तंय ह?’’ अफसर ह वोकर ले पूछिस।
योना ह जबरन हाँस के भरभराय आवाज म किहिस - ’’मोर एकलौता बेटा, बारिन ह इही हफ्ता गुजर गे साहबजी।’’
’’अच्छा! कइसे मरिस?’’
योना ह अफसर कोती पूरा-पूरा मुड़ के किहिस - ’’काला बतावंव साहबजी। डाक्टर मन ह तो कहत रिहिन कि खाली जर धरे हे। बिचारा ह तीन दिन अस्पताल म पड़े-पड़े तड़पिस अउ फेर मोला अकेला छोड़ के चल दिस। भगवान के मरजी के आगू काकर चलथे?’’
’’अरे शैतान के औलाद, देख के घुमा।’’ अंधियार कोती ले आवाज आइस। ’’अबे, डोकरा! तोर अक्कल मारे गे हे क? तोला कुछू दिखथे कि नहीं?’’
’’जरा तेज चल। अउ तेज।’’ अफसर ह चिल्ला के किहिस। ’’नइ ते हम बिहान हो जाही, नहीं पहुँच पाबो। जरा तेज।’’ कोचवान योना ह फेर अपन घेंच ल सोझ करिस अउ उदास हो के अपन चाबुक ल हवा म लहराइस। बीच-बीच म वो ह पीछू डहर मुड़क के सवार कोती देख लेवय। अफसर ह आँखीं मूंद के बइठे रहय। योना ह कुछू बात करना चाहत रिहिस फेर वोला समझ म आ गिस कि अफसर के कुछू सुनेके मन नइ हे।
अफसर ल विबोर्ग पहुँचा के योना ह सराब घर के नजीक अपन गाड़ी ल खड़ा कर दिस अउ कुडमुड़ा के बइठ गिस। अइसने दू घंटा अउ बीत गे, एको सवारी नइ मिलिस। तभे फुटपाथ डहर ले वोला रबर के पनही के ’चूँ-चूँ, चीं-चीं’ के आवाज सुनाई दिस। तीन झन छोकरा आपस म झगड़त आवत दिखिस। दू झनमन पतना-दुबला अउ लंबा रिहिन अउ एक झन ह ठिंगना, कूबरा असन रिहिस। नजीक आ के कूबरा ह नाक के भार घिनघिना के किहिस, ’’ऐ गाड़ीवाले! पुलिस ब्रिज चलबे क? हम तोला बीस कोपेक देबोन।’’
योना ह तइयार हो गे। वो ह घोड़ा के लगाम ल खींचिस अउ हांक लगा दिस। पुलिस ब्रिज बर बीस कोपेक ह बहुत कम रिहिस, फेर का करे। बीस कोपेक होय कि बीस रूबल, सब बराबर हे। काकर बर वो ह मोलभाव करे। कोन हे वोकर अब दुनिया म?
तीनों छोकरामन गाड़ी म चढ़ गें अउ बइठे बर झगड़ा करे लगिन। तीनों छोकरामन आपस म धक्का-मुक्का करे लगिन अउ अंत म तय करिन कि कूबरा ह छोटे कद के हे अउ वोला गाड़ीवाला के पीछू म खड़ा हो जाना चाही।
’’ठीक हे। अब दउड़ा गाड़ी। एकदम तेज।’’ कुबरा ह नाक के भार बोलिस। वो ह योना के पीछू म खड़े रहय अउ वोकर सांस ह योना के पीठ म परत रहय। ’’तोर अइसी के तइसी होय, रद्दा भर अइसने मरियल चाल चलत रहिबे क? तेज चला, नइ ते तोर नरी ल मुरकेट ......।’’
’’ ओह! दरद के मारे तो मोर मुड़ी ह फटे जावत हे।’’ वोमा से एक झन लंबू ह किहिस। ’’काली रात वोकमासोव के पार्टी म मय अउ वास्का, दूनों मिल के कोंयाक के पूरा बोतल पी गे रेहेन।’’
’’मोला समझ म नइ आय यार कि तंय ह अतका झूठ काबर बोलथस। तंय ह बहुत दुष्ट अउ झुठल्ला हस।’’ दूसर लंबू ह किहिस।
’’भगवान कसम, मंय ह लबारी नइ मारंव। सच कहत हंव।’’
’’बिलकुल, वइसने सच, जइसे कोई कहय कि मंय ह सुई के बेधा डहर ले ऊँट ल बुलकाय हंव।’’
’’हें, हें, ...। आपमन कतका अच्छा मजाक करथव।’’ योना ह खीसा निपोरत किहिस।
’’अरे, भांड़ म जा तंय।’’ कूबरा ह गुस्सा के किहिस। ’’अरे बुढ़उ, आखिर तंय ह हमला कब तक पहुँचाबे? गाड़ी हांके के ये ह कोन से तरीका आय। कभू चाबुक तो घला चलाय कर। जरा जोर से चाबुक चला मिंया। आखिर तंय ह आदमी हरस कि पैजामा?’’
योना ल लगिस, वइसे तो वो ह आदमीमन संग बइठे हे, फेर अकेलापन ह वोकर आत्मा ल जकड़े जावत हे।
कुबरा टूरा ह धीरे चले के नाम से वोला फेर गारी देय लगिस। लंबू टुरामन नादेज्दा पेत्रोवना नाम के कोनों टूरी के बारे म गोठियाय लगिन।
योना ह कतरो घांव उंकर डहर मुड़क के देखिस। वो ह अपन हिरदे के दुख ल काकर संग बाँटय? खुदे टुड़बुड़ाइस, ’’मोर बेटा ह इही हफ्ता गुजर गिस।’’
’’हम सब ल एक न एक दिन मरना हे।’’ कहत-कहत कुबरा ल खाँसी आ गे। खाँस के किहिस, ’’अरे! जल्दी-जल्दी चला, एकदम तेज। अरे यार, अइसन मरियल चाल म हमला नइ जाना हे। आखिर ये ह हमला कब तक पहुँचाही?’’
’’अरे, ऐ बुढ़वा, अपन घोड़ा के नरी ल थोरिक गुदगुदा न।’’
’’डोकरा, नरक के कीरा, सुनथस कि नहीं। मंय ह तोर नरी ल मुरकेट देहूँ। तोर जइसे मनहूस आदमी के खुसामद करे के बदला तो पैदल चल लेना रिहिस। अरे बुढउ, सुनथस कि नहीं। सुअर के औलाद, तोला कुछू लगथे कि नहीं?’’
योना ह वो सराबी टुरा मन क बात ल सुन के घला नइ सुनत रहय। वो हर ’हें, हें’ करके हाँसतिस अउ कहितिस, आप मन तो साहब हरो। जवान हव। भगवान ह आपमन के भला करे।’’
’’बुढ़उ, तंय ह बिहाव करे हस कि नहीं?’’ एक झन लंबू टुरा ह पूछिस।
’’मंय? साहब हो, आपमन खूब मजाकिया हव। अब तो बस, मोर घरवाली भर ह बचे हे। दुनिया भर के दुख भोग डरे हे बिचारी ह। वहू ह अबतब मरनेचवाला हे। कतका अजीब बात हे। मोर बेटा ह मर गे अउ मंय ह जिंदा हंव। मौत ह दरवाजा भुला गिस होही। मोर तीर आय के बदला मोर बेटा तीर पहुँच गिस।’’ योना ह पीछू डहर देख के किहिस। वो ह अपन बेटा के मौत के एक-एक ठन घटना के बरनन करना चाहत रिहिस। तभे कूबरा ह किहिस, ’’भगवान भला करे। आखिर ये ह हमला हमर ठउर म पहुँचाइच दिस।’’
तीनों टुरा मन गाड़ी ले उतर के अपन-अपन घर कोती चल दिन। योना ह फेर अकेल्ला हो गे। वोकर दुख, जउन ह थोरिक देर खातिर कम होवत रिहिस, फेर लहुट के आ गिस। अउ अतका जीवलेवा ढंग ले लहुट के आइस कि वोकर हिरदे ल चमचम ले जकड़ लिस। योना ह तड़प के भीड़ डहर देखिस। कोई तो मिले, जेकर ले वो ह अपन दुख ल बांट सकय। पर भीड़ म कोनों अतका फुरसत म नइ मिलिस जउन ह वोकर दुख ल बांट सकय। वोकर दुख के कोनों पारावार नइ हे। यदि वोकर हिरदे ह फट जातिस ते वोकर दुख के धार म जम्मा सहर ह बूड़ के बोहा जातिस। पर इहाँ वोकर दुख सुननेवाला, बाँटनेवाला कोनों नइ हे।
योना ल बोरा लाद के आवत एक झन कुली दिखिस। बात करे के गरज म वो ह वोला पूछिस, ’’भइया! का टाइम होय हे?’’
’’नौ ले जादा बज गे हे। अब तोला कोन सवारी मिलही। कोन ल देखत हस? जा अपन घर।’’ कुली ह किहिस अउ रेग दिस।
योना ह फेर दुख म बूड़ गे। वोकर दुख ल सुनेबर दुनिया म कोनों नइ हे। इच्छा करना बेकार हे। वोकर हिरदे ह फटे लगथे। वो ह ’’अस्तबल’’ जाय के बारे म सोचे लगिस। वोकर घोड़ा ह जइसे वोकर मन के बात ल समझ गिस अउ दुलकी चाल म अस्तबल कोती दउड़े लगिस।
0
घंटा-डेढ़ घंटा बीत गे। योना ह अब एक बड़े जबर अउ गंदा स्टोव के आगू बइठे है। अगल-बगल म अबड़ अकन आदमी बेंच मन म खर्राटा मारत सुते हें। योना के आँखीं म नींद नइ हे। इहाँ के हवा म वोकर दम छेंकाय परत हे। वो ह अपन सरीर ल खजवावत सुतइया मन डहर देखथे। सोचिस, वो ह अतका जल्दी काबर लहुटिस होही? आज तो घोड़ा के चारा बर घला कमाई नइ हो पाइस।
एक झन जवान कोचवान जउन ह कोन्टा म सुते रहय, झकनका के उठ के बइठ गिस। थोरिक देर बड़बड़ाइस अउ पानी के बाल्टी कोती जाय लगिस।
’’पानी पीबे?’’ योना ह पूछिस
’’यहू ह पूछे के बात हरे।’’
’’अरे, नइ दोस्त! तंय सदा सुखी रह। का तोला पता हे कि मोर बेटा ह अब ये दुनिया म नइ हे? सुने हस क? इही हफ्ता ... अस्पताल म ..... कहानी ह बड़ लंबा हे दोस्त।’’
जवान ऊपर वो ह अपन बात के असर देखे के कोसिस करिस। जवान ह मुड़ी ढांक के फिर सुत गे। डोकरा ह अपन सरीर ल खजवावत लंबा सांस लिस अउ ढलंग गिस।
वोकर बेटा ल मरे आज एक हफ्ता हो गे पन अपन दुख ल वो ह ककरो तीर नइ सुना सकिस। ये सब बात हड़बड़ी म बताय के नोहे। धीरे-धरे अउ फुरसत म, एक-एकठन बात ल सुरता कर-करके बताय के हरे। पन सुने बर कोन ल फुरसत हे? वोकर बेटा ह कइसे बीमार पड़िस, कतका दुख भोगिस, कतका तलफिस, मरे के पहिली वो ह का किहिस, अउ कइसे वोकर परान ह निकलिस, ये सब बात ल वो कोन ल बताय? दफन करे के समय के एक-एकठन बात ल बताना हे। अस्पताल म जा के वो ह अपन बेटा के कपड़ा मन ल कइसे लाइस यहू ल बताना हे। वो समय वोकर बेटी अनीसिया ह गाँवेच् म रिहिस, वोकरो बारे म बताना हे। कितना सारा बात हे बताय बर वोकर कना। पन सुनइया इहाँ कोन हे? महिला मन ल घला बताय जा सकथे, फेर वोमन ह भावुक होथंय। दुए सब्द सुन के रोय लगथंय।
’चल के अपन घोड़ा ल देखना चाही। सुते के का चिंता, रात परे हे।’ योना ह सोचिस अउ अपन कोट ल पहिर के अस्तबल कोती चल दिस। वो ह अपन घोड़ा तीर खड़े हो के मौसम के बारे म, फसल के बारे म, चारा के बारे म सोचे लगथे। अकेल्ला म अपन बेटा के बारे म सोचे के वोकर हिम्मत नइ होवय।
’’भर पेट खायेस कि नही?’’ वो ह अपन घोड़ा ल पूछिस। अपन घोड़ा के चमकत आँखीं कोती देख के किहिस, ’’ठीक हे, डट के खा। भले हम आज तोर पेट भरे के लाइक नइ कमा सकेन, पन कोई बात नहीं। हम रूखा-सूखा खा सकथन। अब तोला का बतावंव, मंय ह अब बुढ़ागे हंव, गाड़ी चलाय के लाइक नइ हंव ... मोर बेटा ह चला सकत रिहिस। कतका सानदार कोचवान रिहिस हे वो ह। कास कि वो ह जिंदा रहितिस।’’
पल भर चुप रहे के बाद योना ह फेर किहिस ’’हाँ दोस्त, मोर प्रिय संगवारी, इही ह सच हरे। मोर बेटा, ह अब ये दुनिया म नइ हे। हमला बेसहारा, अधर म छोड़ के चल दिस। तंय जरा सोच, तोर एक ठन पिला रहितिस, तंय वोकर माई होतेस अउ अचानक तोर पिला ह तोला छोड़के चल देतिस, तब तोला दुख नइ होतिस? होतिस न?’’
योना के छोटकुन घोड़ा ह अपन मालिक के हाथ म अपन थुथना ल मढ़ा दिस। अउ वोकर बात ल सुनत जाय अउ वोकर हाथ ल चाटत जाय। जइसे वो ह वोकर दुख ल बाँटना चाहत होय।
अउ योना ह अपन एक-एक ठन दुख ल, एक-एक ठन बात अपन प्रिय संगवारी ल सुनात गिस।
000
सदस्यता लें टिप्पणियाँ भेजें (Atom)


text:
रिमझिम पानी के बून्द परे ले धरती नवा रूप के सिरजन होथे। तरिया, डबरी नदिया नरवा के कलकलात रूप,मेचका झिंगरा के रतिहा संगीत के सङ्गे संग घुरूर घरर बादर ,चम चम बिजरी घुमड़त बरखा म सिरतोन धरती के नवा रूप मन ल भाथे ।ये रूप ह रूख राई ,परानी सबो के मन म उछाह भरथे।सावन महीना ले इही उछाह ह मनखे के आने आने भाव संग रीत अउ परब बन जाथे।किसान धरती के सेवा बजात अपन जिनगी बर इही तीज तिहार म कामना करथे अउ मेहनत के बीच जांगर ल अराम देथे।
छत्तीसगढ़ के माटी परब तिहार अउ मनौती के माटी आय।इहा सब के सुनता सुमत अउ खुशाली बर कतकोन उदिम ले सिरजन होथय।गांव के भुइया म शक्तिपीठ के रूप म शीतला, भूमियरिंन,भईसासुर ,सतबहिनी, राउतराय,लिंगो, संहड़ा गउरागुड़ी असन कतको ठउर रथे जिकर पूजापाठ अउ मनोउती ले मनखे के मन म धीरज आथे।गांव के पूजारी जेल बईगा कथे हुम् धूप अउ पूजा- पाठ ले गांव म कोनो बिपदा झन होव एकर कामना करथय।
*कब मनाथे*
रथदुज के बाद आषाढ़ के आखिरी नही त सावन के पहिली इतवार के दिन सवनाही मनाये के चलन हावय।सवनाही म गांव के काम काज बन्द रहिथे अउ बईगा ह पूजा- पाठ करके सब देवी देवता के सुमिरन कर के गांव के धन -जन बर मनउती मांगत गांव के खल्हउस (उतार) म सवनाही रेगांथे। नान्हे नांगर गड़िया के निम्बू, बन्दन,नरियर,हुम् धूप,धजा, फीता, कारी कूकरी ,मरकी ,मन्द, पूजा समान के रूप म रथे।
पूजा म फोड़े नरियर ल पूजा म शामिल मनखे मन परसादी पाथे।गांव के सिमा ले बाहिर कूकरी ल छोड़थे।अउ एला पाछु लहुट के नई देखय।गांव ल भूत, प्रेत जादू टोना ले बचाय के उदिम करें जाथे।
*तिहार के पाछु कारण*
मनखे मनमानथय सावन महीना के सिमसीमात दिन बादर म जादू- टोना के प्रकोप बढ़ जाथे।जिकर ले गांव के सुरक्षा, रोग राई ले बचाव, मनखे के संग-संग गरु गाय, खेती- बारी के सुरक्षा के भाव एमा रहिथे। गांव- गांव म घर के मोहाटी कोठ म जादू टोना ले बचें बर गोबर के पुतरी (सवनाही)बनाथय। कहे जाय त धरती म आए बदलाव बर मनखे ल मानसिक रूप ले तैयार करे के भाव ए तिहार म होथे।नवा जग म कतकोन परिवर्तन होवत है ,फेर गांव के गुड़ी चउपाल ह हमर परब ल सिरजा के रखे हे।
*सवनाही अउ इतवारी तिहार*
खेती किसानी म भुलाये मनखे ल आराम कहाँ…!इही सवनाही तिहार के दिन ले किसानी के काम म भुलाये जांगर तोड़ कमईया किसान बर हफ्ता म एक दिन इतवार के छूट्टी रखे जाथे। जेहा दशेरा के आवत के चलथे।ये दिन म माईमन घर अंगना के जतन ,कपड़ा लत्ता के सफाई,चाउर दार के बूता ल करथे त बाबू मन गांव के गुड़ी म सकलाक़े सियानी गंवारी के गोठ करत समस्या निपटाय के उदिम करथे। गांव के रामधुनी,रमायन के कार्यक्रम घला मनोरंजन करथे।
हमर ये परब ल भला हमन कुरुति मानथन फेर हमर पुरखा मन ह बिग्यान के जानकार रहिस।अउ उकर उही ज्ञान के दरसन ह हमर रीत परब म होथे।
धरती म आय बदलाव ले ए मौसम म रोग राई, जर जुड़ बढ़ जाथे ।
गुंगुर धूप ल घर म गुंगवाथे हमन भला जादु टोना के रुप म मानथन फेर जीवाणुनाशी के रूप म एला बउरथे । तीज तिहार म रोटी पीठा मेहनत कस जिनगी म पोषण के पुरती करथे।
हमर ये रीत परब मन हमर चिन्हारी आय जे हर माटी अउ धरती के रूप ले जुड़े हावय।


text:
1我是耶稣基督的奴仆和使徒西门·彼得,写信给借着我们的上帝和救主耶稣基督的义,与我们得到同样宝贵信心的人.
2愿你们因认识上帝和我们主耶稣而得到丰富的恩典和平安!
追求长进
3因为我们认识了用自己的荣耀和美德呼召我们的上帝,上帝以祂神圣的能力将生命与敬虔所需要的一切赐给了我们. 4借此,祂已将既宝贵又伟大的应许赏给了我们,使我们脱离世上私欲带来的败坏,能够有份于上帝的性情.
5正因如此,你们要加倍努力,不仅要有信心,还要有好的德行;不仅要有好的德行,还要有知识; 6不仅要有知识,还要有节制;不仅要有节制,还要有忍耐;不仅要有忍耐,还要有敬虔; 7不仅要有敬虔,还要有爱弟兄姊妹的心;不仅要有爱弟兄姊妹的心,还要有爱众人的心. 8如果充分具备了这些品德,你们对我们主耶稣基督的认识就不会停滞不前,毫无收获. 9缺乏上述品德的人不是瞎眼就是目光短浅,忘记他从前的罪已经得到洁净.
10所以,弟兄姊妹,你们要更加努力,以确定自己蒙了呼召和拣选.这样,你们就绝不会失足犯罪, 11进入我们的主和救主耶稣基督永恒国度的大门必为你们敞开.
12虽然你们已经知道这些事,并且在所领受的真道上也很坚固,但我还是要常常提醒你们. 13我觉得应当趁着我还在世的时候1:13 “还在世的时候”希腊文是“还在这帐篷里的时候”,作者用帐篷代表自己的身体.提醒你们,激励你们, 14因我知道自己离世的日子已经不远了,正如我们的主耶稣基督指示我的. 15我要尽力使你们在我离世以后仍然常常记得这些事.
见证基督的荣耀
16我们从前告诉你们有关主耶稣基督的大能和祂降临的事,并非根据巧妙虚构的神话,而是我们亲眼见过祂的威荣. 17祂从父上帝那里得到了尊贵和荣耀,那时从极大的荣光中有声音对祂说:“这是我的爱子,我甚喜悦祂.” 18当时我们和祂一同在圣山上,亲耳听见了这来自天上的声音.
19这使我们更加确信先知的预言.你们要留意这些预言,把这些预言看作照耀在黑暗中的明灯,一直到天破晓,晨星在你们心中升起. 20你们首先该知道:圣经上的一切预言都不可随人的私意解释, 21因为预言绝非出于人的意思,都是人受了圣灵的感动,讲出上帝的信息.
1ए चिट्ठी सिमोन पतरस के तरफ ले, जऊन ह यीसू मसीह के एक सेवक अऊ प्रेरित ए –
ओमन ला जऊन मन हमर परमेसर अऊ उद्धार करइया यीसू मसीह के धरमीपन के दुवारा हमरेच सहीं कीमती बिसवास ला पाय हवंय:
2तुमन ला परमेसर अऊ यीसू हमर परभू के गियान के जरिये, अनुग्रह अऊ सांति बहुंतायत ले मिलय।
बुलावा अऊ चुनाव के निस्चयता
3परमेसर के ईसवरीय सामरथ ह हमन ला ओ जम्मो चीज दे हवय, जेकर जरूरत हमन ला जिनगी अऊ भक्ति खातिर होथे अऊ एह हमन ला ओकर बारे म हमर गियान के जरिये मिले हवय, जऊन ह हमन ला अपन खुद के महिमा अऊ भलई के दुवारा बलाय हवय। 4एमन के जरिये, ओह हमन ला अपन बहुंत महान अऊ कीमती परतिगियां दे हवय, ताकि ओमन के जरिये, तुमन ईसवरीय सुभाव म सहभागी होवव, अऊ ओ बुरई के काम ले बच जावव, जऊन ह संसार म हवय अऊ खराप लालसा ले आथे।
5एकरे कारन, तुमन हर किसम ले, कोसिस करके अपन बिसवास म भलई; अऊ भलई म गियान; 6अऊ गियान म संयम; अऊ संयम म भक्ति; 7अऊ भक्ति म भाई-चारा के दया; अऊ भाई-चारा के दया म मया जोड़त जावव। 8काबरकि कहूं ए गुन तुमन म रहिथें अऊ एमन बढ़त जाथें, त एमन तुमन ला हमर परभू यीसू मसीह के गियान म निठल्ला अऊ असफल नइं होवन देवंय। 9पर जेकर म ए गुन नइं ए, ओला धुंधला दिखथे अऊ ओह अंधरा ए, अऊ ओह भुला गे हवय कि ओह अपन पहिली के पाप ले धोवाके साफ हो गे हवय।
10एकरसेति, हे मोर भाईमन, अपन बुलावा अऊ चुनाव ला निस्चित करे बर अऊ उत्सुक रहव, काबरकि कहूं तुमन अइसने करहू, त तुमन अपन बिसवास ले कभू नइं हटहू, 11अऊ हमर परभू अऊ उद्धार करइया यीसू मसीह के सदाकाल के राज म तुम्हर जोरदार सुवागत होही।
परमेसर के बचन के अगमबानी
12एकरसेति, मेंह तुमन ला हमेसा ए बातमन के सुरता करावत रहिहूं, हालाकि तुमन एमन ला जानथव अऊ ओ सच, जऊन ह तुम्हर करा हवय, ओम तुमन मजबूत हो गे हवव। 13मेंह सोचथंव कि मोर बर एह उचित ए कि जब तक मेंह जीयत हवंव, तुम्हर सुरता ला ताजा करत रहंव, 14काबरकि मेंह जानथंव कि मेंह ए देहें ला जल्दी छोंड़ दूहूं जइसने कि हमर परभू यीसू मसीह ह मोला बताय हवय। 15अऊ मेंह ए बात के पूरा कोसिस करहूं कि मोर मरे के बाद, तुमन ए बातमन ला हमेसा सुरता करव।
16जब हमन तुमन ला हमर परभू यीसू मसीह के सामरथ अऊ अवई के बारे बताएन, त हमन चतुरई ले गढ़े गय कहानीमन के नकल नइं करेन, पर हमन यीसू के महिमा ला अपन आंखी ले देखे रहेंन। 17काबरकि ओह, परमेसर ददा ले आदर अऊ महिमा पाईस, जब विभवसाली महिमा ले ओकर करा ए कहिके अवाज आईस, “एह मोर बेटा ए, जऊन ला मेंह मया करथंव; एकर ले मेंह बहुंत खुस हवंव।”1:17 मत्ती 17:5; मरकुस 9:7; लूका 9:35 18जब हमन पबितर पहाड़ ऊपर ओकर संग रहेंन, त हमन खुद ए अवाज ला सुनेन, जऊन ह स्वरग ले आवत रिहिस।
19अऊ हमर करा अगमजानीमन के बचन हवय, जऊन ह ए बात ला अऊ मजबूत करिस। तुमन एकर ऊपर धियान देके बने करहू। काबरकि एह एक दीया सहीं अय, जऊन ह एक अंधियार जगह म चमकत हवय, अऊ एह तब तक चमकथे, जब तक कि दिन नइं निकरय अऊ तुम्हर हिरदय म बिहनियां के तारा नइं निकर आवय। 20सबले पहिली, तुमन ए बात ला जरूर समझ लेवव कि परमेसर के बचन म बताय अगम के बात ह काकरो खुद के बचन नो हय। 21काबरकि अगमबानी के सुरूआत मनखे के ईछा ले कभू नइं होईस, पर मनखेमन पबितर आतमा के अगुवई म, परमेसर कोति ले बोलिन।


text:
छत्तीसगढ़ी कहानियाँ शिक्षाप्रद होती है,पर कुछ कहानियाँ भक्ति भाव को उजागर करने वाली भी होती है।जैसे कि रामायण,महाभारत आदि ग्रन्थों से पता चलता है कि सच्चे मन से भगवान का ध्यान करने से भगवान प्रगट हो जाता था और अपने भक्त की मुराद पूरी कर देता था।
इस कहानी में भी जब बुढ़ीहा का लड़का नदी में बह जाता है तब उसकी पत्नी अपने पति को बचाने के लिए भगवान का ध्यान करती है और भगवान उसके पति को फिर से जीवित कर देता है।प्रस्तुत है छत्तीसगढ़ी कहानी-पतिव्रता ।
पतिव्रता
एक गॉव म एक झन बुढ़िहा रहिथे।बुढ़ीहा के एक बेटा रहिथे।बुढ़ीहा के बेटा ह बइला खरीदे अउ बेचे के काम करत रथे। बहुत दिन हो जथे जब बुढ़ीहा ह काम-बुता नई कर सकय त अपन बेटा ल कहिथे,बेटा अब काम बुता नई करे सकौं ग।नानकन रेहे तभे के तोर दद ह तोर शादी कर दे रहिस हे।जा के बहु ल लेवा लाते।
डोकरी के बेटा ह कहिथे, दाई मोर मन ह तो अभी बाई ल लाय बर नई होवत ए, कुछ दिन अउ कमा लेतेंव त जातेंव।फेर ओखर दाई ह जादा जिद्द करथे त ससुरार जाय बर तइयार हो जथे।
ससुरार के पता ल अपन दाई मेर पूछ के बाई ल लाए बर निकल जथे। दु-चार घण्टा के बाद म ससुरार गॉव पहुँच जथे। बुढ़ीहा के बेटा ल जोर के पियास लागत रहिथे त एक कुंआ मेर जाथे।कुंआ म बहुत झन पनिहारिन मन पानी भरत रहिथें।
बुढ़ीहा के बेटा पानी पिये बर माँगथे त एक झन लड़की ह ओला आँय बाँय सुना देथे।टुरी मन ल देख के आय हस ,पानी पिये ल थोरे आय हस अउ बहुत कुछ।
बेचारा ह पियास मरत-मरत ससुरार घर म पहुँचथे ।ओतका म ओखर बाई ह पानी धर के घर पहुँचथे अउ अपन दाई ल पूछथे,ए आए हे तेन ह कोन ए ओखर दाई ह कहिथे बेटी ये ह मोर दमांद ए अउ तोर पति ।अपन दाई के बात ल सुन के लड़की ह बहुत दुख मनाथे बिना जाने पहचाने अपने पति ल गलत-सलत बोल दे रहिथे।
बुढ़िहा के बेटा ह देखथे,कुँआ म जेन आँय बाँय बोले रहिथे तेन लड़की ओखर बाई ह ही रथे। बुढ़ीहा के बेटा जोर से गुस्साथे।
लड़की ह माफी माँगथे फेर लड़का के गुस्सा शांत नई होवय।जइसे-तइसे अपन बाई ल लेवा के ससुरार ले निकल जथे अउ रसता म अपन बाई ल बहुत मारथे।काबर कुँआ म सब के आघु म ओला बहुत सुनाय रथे।घर आथे त ओला नौकरानी जइसे रखथे।
बहुत दिन बीत जथे।डोकरी के बेटा ह अपन बाई मेर बात तको नई करत रहिस,तभो ले बिचारी ह ससुरार म रहय,काबर के पतिव्रता रहिथे।पति के घर म जीना अउ मरना ।
एक दिन बुढ़ीहा के बेटा ह भइला बेचे ल जात रहिथे।जाते-जात रसता म रात हो जथे त नदिया के तीर म बइला मन ल बांध के सो जथे।रात के अचानक नदिया म बाढ़ आ जथे अउ बइला सुद्धा नदिया म बोहा जथे।
एती बर जब ओखर बाई ल पता चलथे त रोवत-रोवत नदिया के तीर म अउ भगवान के ध्यान करथे ।भगवान जब परगट हो जथे अउ कहिथे,जो मांगना हे मांग ले बेटी ।त बुढ़िया के बहु ह हाथ जोर के कहिथे,भगवान मोर पति नई मिलहि त महुँ नदिया म कूद के जान दे देहुँ।भगवान ओखर पति प्रेम ल देख के कथे जा ये अमरित ल धर ले।कुछ दुरिहा म बर पेड़ के जरी म तोर पति के लाश अटके हे।
बुढ़ीहा के बहु अमरित ल धर के जाथे अउ अपन पति के लाश ल निकाल के अमरित ल पियाथे।ओखर पति फेर जी जथे ।अपन बाई के मया ल देख के माफी माँगथे,फेर दुनों झन बढ़िहा जीवन बिताथें।
इसे भी पढ़ें-chhattisgarhi-kahani-ponga-pandit
दोस्तों इस छत्तीसगढ़ी कहानी को शेयर जरूर करना,जिससे अधिक से अधिक लोगों को यह कहानी पढ़ने को मिल सके।यह कहानी आप लोगों को कैसा लगा कमेंट के माध्यम से जरूर अवगत कराना।


text:
- सुरेश सर्वेद -
ननकी कभू सोचे नई रिहीस के ओकर ऊपर अतका बड़े जान पाप थोप दे जाही। अंधियार कोठा म बइठे रिहीस ओहा। कोठा के अंधियारा ले जादा ओला अपन अंतस म अंधियार लगत रिहीस हे। ये अंधियारा ओला लीलत रिहीस। ओकर मन म विचार उठत रिहीस - का सेवा के आइसने परिनाम निकलथे ? का ओहर ओकर हतिया कर सकत हे जेकर ले ओला अपन जान ले जादा लगाव रिहीस हे ? का ओहर अपन सबले प्रिय ल ही अपन से दूरिहा करे के पाप कर सकत हे ? अइसन प्रश्न ओकर दीमाक म कुलबुलात रिहीस हे, ऐकर उत्तर खोजे के परियास करिस पर खोज नइ पाइस।
ननकी ये बात म विश्वास नई करत रिहीस हे के जउन समाज परिवार के मुंहू ओकर गउ सेवा के प्रसंसा करत नई पिरावै उही परिवार अउ समाज ओकर ऊपर गउ हतिया के आरोप लगाही, ओला हिकारत के नजरिया से देखही। दूसर के बात का करबे ओकर पत्नी - रमसीला, ओ पत्नी जउन सात फेरा आगी के आगू म ले रिहीस अउ सात जनम तक संग म सुख दुख बांटे के कसम किरीया खाय रिहीस उहू हर दोस मढ़े बर नई चुकत रिहीस। जब खुदे के छइंहा संग छोड़ देही त आदमी करही त करही का ? ओकर छइहां रिहीस रमशीला। उहू हर ओकर संग दे के बदला ओकर खिलाफत म चले गे रिहीस। गाय के मरे के जिम्मा ननकी ऊपर थोपे ले नई चुकत रिहीस। ननकी करे त करै का ? ओकर हिस्सा म तो परिवार - समाज हर पश्चाताप सउंप दे रिहीन। ओहर प्रतिकार घलोक नइ कर सकै। ओकर सुनने वाला कोनो नई रिहीन। एक झन भी ओकर संग देतीस त ओहर प्रतिकार करे के या फेर अपन सफई दे के साहस करतीस पर इहां सब के सब ओकर काम ल घिनौना बताये बर, प्रमाणित करे कर चूकत नई रिहीन।
अंधियार कोठा म ओला गुढ़ी चंउरा म सकलाये गांव वाले के चेहरा दिखे लगे रिहीस। बइसका म सकलाये लोगन मन के आवाज सुनाई दे लगे रिहीस। गांव के अइसन - अइसन लोगन मन बइसका म सकलाये रिहीन जउन मन ल गांव के बइसका से कभू कोई मतलब नई रहै। बइसका म सकलाये गांव वाले मन ओकर ऊपर गउ हतिया के दोस मढ़े बर कोताही नइ बरतत रिहीन अउ ओकर ऊपर घृणित नजर डारे ले बाज नई आवत रिहीन।
गुड़ी चंउरा के जुरे बइसका म दोनो पक्ष अपन - अपन बात ल रखिन। राम्हू किहीस - ननकी गउ प्रेमी आवै मगर ओकर करम से अइसन लगथे ऐकर गउ प्रेम सिरफ देखावा अउ छलावा आवै। मोला लगथे ननकी जउन परकार के करम करे हे ओहर गउ हतिया ही हे, बाकी पंचाइत के निरनय ...।
अवसर मिले रिहीस त जगनू घलोक बोले बर काबर चूकतीस। ओला ओ दिन के सुरता आ गे जब ओकर गाय ननकी के खेत म खुसर के फसल ल चर दे रिहीस। ननकी हर गाय ल खेत ले हंकाल के जगनू ल केहे रिहीस - देख जगनू जब तब तोर जानवर मन खेत म खुसर के फसल ल बरबाद कर देथे। तंय ऐला अपन घर म बांध के रख या फेर बरदीहा ल चेता दे - गाय बरदी छोड़के झन भागे नई तो बिवस हो के मोला तोर जानवर मन ल कांजी हाउस ले जाना परही।
जगनू के जानवर मन भागोड़ा रिहीन। बरदी ले कतका बेर छिटक के खिसके बरदीहा घलोक गम नई पाय। जब बरदीहा गम नई पात रिहीस त ओला पता कइसे चलतीस के जगनू के जानवर बरदी ले छंट गे। एक - दू बार जगनू हर बरदीहा ल चेताय के परियास करे रिहीस। तब बरदीहा के जुवाब रिहीस - गांव भर के जानवर एक डहर त तोर जानवर एक डहर। मिलखी मारते बरदी ले खिसक जाथै। बरदी म लाय बर दउड़ो त हाथ नइ आवै। अब तहीं बता तोरे जानवर के पाछू दिन भर भागहू त दूसर के जानवर ल कोन चराही। मोर सलाह हे - तंय अपन जानवर मन ल कोठा म बांध के रख।
बरदीहा के बात सुन के जगनू तिलमिला के रिहीस। पर करे त करे का ? ओकर एक जानवर के अइसन हाल होतिस त घर म बांध के रख लेतिस मगर ओकर मेर दू बइला, दो गाय अइसे चार जानवर रिहीन। ये मन ल ओहर घर म बांध के रखतीस त रखतीस कइसे। चार जानवर के हाल ये रिहीस के एक भी अइसन नई रिहीस जउन दिन भर बरदी म रहै। ओमन बरदी ले एक एक करके अइसे खिसके जइसे आपस म सुंता होय रहय होही। ननकी के भासा अउ कई गांव वाले मन जगनू ल कही डर रिहीन। जगनू ल आय दिन जानवर मन के सेती ककरो न ककरो सुनेच ल परे। आज ओला सुनाये के अवसर मिले रिहीस। ओहर किहिस - राम्हू के कहिना गलत नई हे। वास्तव म यदि ननकी के मन म जानवर के प्रति प्रेम होतिस त मोला नई कहितीस के तंय अपन जानवर मन ल घर म बांध के रख नई ते कांजी हाउस म ओइला देहूं। मोर तो कहीना हे - ननकी के अपराध ल सामान्य अपराध न माने जावै। ननकी ल कड़ा दण्ड दे जावे। मोला तो लगथे ननकी जान सुन के गाय ल अतेक जोर से धकेल दीस होही के गाय के परान पखेरु गिरते सांठ उड़ा गे।
जगनू के बात ननकी ल चुभ गीस पर चार समाज के बीच अपन सफई दे त दे कैसे ? ओकर बाई जउन ओकर संगेसंग चलने वाली रिहीस। उहू आज पंचाइत म ओकर बिरोध म चल दे रिहीस। अइसन म ओकर सफई के असर समाज म होतिस ये बात नई रिहीस। ओहर मुड़ न नवा के पंचाइत म किहीस - मंय अपन सफई म का काहौ ? कहहूं भी तो काबर ? पंचाइत मोर सफई म धियान देही अइसन नई लागै। पंच परमेश्वर इहां सकलाय हे। जउन निरनय करही, मोला स्वीकार हे ...।
पंचाइत म जुरे लोगन मन के बीच कानाफुंसी होइस। निरनय सुनाय खातिर आपस म सुलह होइन। पंचाइत अपन निरनय सुनावत किहीस - भले ही ननकी से ये अपराध अनजाने में होइस होही। पर अपराध तो अपराध आवै। समाज म गउ हतिया के प्रवृत्ति दिन दिन बाढ़ते जात हे। मूक पशु मन के प्रति संवेदना मरते जावत हे। अपन पालतु पशु मन ल जेन माहौल म बांध के रखथन ओहर कतेक अमानवीय, क्रूर और पीरा दायक होथे ऐकर अहसास हमू ल होना चाही। पालतु पशु मन के प्रति हमरो मन म संवेदना जागना चाही। ननकी ले जउन अपराध होय हवै ओहर गउ हतिया ले कम नई। गउ हतिया ल हमर समाज महापाप माने हे अउ ऐकर प्रायश्चित के हल घलोक निकाले हे। ननकी ल एकाइस दिन उही कोठा म काटे ल परही जिंहा ऐकर गाय बंधात रिहीस। ये एकाइस दिन म न ननकी कोठा ले बाहिर आ सके अउ न ही कोनो कोठा म जा सके। हां, ओकर बाई ह समय म जेवन परोसही उहू हर परदा म। ये बीच म जउ कोई ननकी ल देखही उहू दण्ड के भागीदार होही चाहे ये मा ओकर बाई रमसीला ही काबर न होय।
पंचाइत के निरनय बाद ओला कोठा म धकेल दे गीस। उहां ननकी ल ओ दिन के सुरता आये लगीस जब मालती ल ओहर पहली बार अपन कोठा म ल के बांधे रिहीस। मालती ल जब बिसाये बर सरजू के पास गीस त उहां सरजू के मरजी चलीस। ओकर दाम म मालती ल बिसाये ल परिस। मालती ल लेके जब ननकी घर अइस त रमसीला खुशी के मारे फुल गे। उहू चाहत रिहीस के ओकर घर एक ठन गाय होवै। गाभीन होवै अउ बछरु जनमे। घर के ही दूध, दही, मही, घीव खाये ल मिलै। जाने ओ कोठा कब के बीरान परे रिहीस। जब मालती पहली बार बिहा के अइस तब कोठा म एक मरही - खुरही गाय बंधाये रिहीस, कुछ दिन बाद ओहर अपन परान ल तियाग दीस। तब ले कोठा डहर झांक के देखे के फुरसत ककरो मेर नई रिहीस। अब मालती आ गे रिहीस। पहिली ओला अंगना म बांधे गीस फेर कोठा के साफ सफई कर उहां बांध दे गीस।
मालती के सेवा जतन म कभू रमसीला चुकत रिहीस न कभू ननकी। समय म दाना पानी मिलते गीस। मालती फुनाते गीस। दिन सरकिस अउ एक दिन उहू अइस जब मालती गाभिन हो गे। ओ दिन रमसीला के संग संगे ननकी के खुशी के का कहिना। मालती हर समय म एक सुन्दर स्वस्थ बछवा ल जनम दीस। अब तो मालती के देखरेख अउ सेवा जतन अउ बाढ़ गे। मालती दूध दे लगीस। दूध के संगे संग दही, मही अउ घी के सुवाद चखे ल मिले लगीस।
ननकी खेती - किसानी ले थक मांद के आवै। रमसीला ओला जेवन परोस दे जे बर चिल्लावत रहै पर ननकी मालती के पीला संग खेले ल लग जावै। फेर मालती बर कोठा म कांदी डारे ल चल देवै। रमशीला कहत रही जावै - मालती संझा कुन बरदी ले लहूटही उहू म कांदी चर के फेर अतेक जल्दी काबर ? पहिली तुमन जे लव फेर कांदी डारत रहीना मालती बर। ननकी कोठा ले चिल्ला के रमसीला से कहै - तोर से एको काम नई होवावै। कोठा ल देख तो कतेक चिखला माते हे। मोला लगथे तोर जरा भी धियान कोठा के साफ - सफई म नई जावै। रमसीला ताना मारे। कहै - ठीक हे .. ठीक हे, पहिली जे लो फेर खुदे कोठा के साफ सफई कर लेना। जेवन के तुरते बाद ननकी कोठा म बाहरी धर के घुसर जावै अउ सफई करे लगे पर काला साफा करतीस। उहां चिखला माटी राहय तब न ? पूरा साफ - सफाई के काम तो रमशीला निपटा डरे रहै। ननकी जइसे जाय रहै वइसने लहुट जावै, बाहरी ल धर के।
जिंहा बिहिनिया संझा कांदी दे के जवाबदारी ननकी पर रिहीस उहीं गोबर उठाये अउ कोठा ल साफ - सफई करे म रमसीला जरा भी आलस नई देखात रिहीस। रात म जब ननकी सोवै त मालती के बछरु ल अपन खटिया के खुरा म बांध के राखै। रात भर ओहा जतका आरो बछरु के लेवय ओतके आरो मालती के लेवत रहै। जब - जब रात म ओकर नींद उजरे ओहर एक नजर कोठा म बंधाये मालती ल जरुर देखतीस। वोला सुकून मिलय कि मालती पगुरावत आराम करत हवै। बिहिनिया होते सांठ बरदिहा पहुंच जावै। बरदिहा के आवै के भनक बछरु ल लग जावै। ओहर हम्मा - हम्मा चिल्लावन लागै। कोठा म बंधाये मालती तक आवाज पहुंचे। बरदिहा बछरु ल खोल देवै। बछरु दउड़ के अपन महतारी मेर पहुंच दूध पनपाय बर थन ल चुसे लगे। कुछ देर बाद बरदिहा बछरु ल मालती ले दूरिहा कर दे अउ कसेली भर दूध दूहू के बछरु ल छोड़ देवै। बछरु महतारी के दूध पीये लगे।
ननकी कभू सोचे भी नई रिहीस के गउ सेवा के ओला अतेक बड़ सजा मिलही। पर अब करतीस त करतीस का ? ओकर ऊपर गउ हतिया के कलंक लग गे रिहीस अउ पंचाइत इककाइस दिन बंद कुलूप कोठा म बिताये के निरनय दे दे रिहीस। ननकी जइसे कोठा म घुसरिस, ओला मालती दिखे लगीस। ओला लगे लगीस - मालती मरे नई, जिंदा हे। पर सच्चाई इही रिहीस के मालती ये दुनिया ल छोड़ के परलोक सिधार चुके रिहीस। ननकी ल ये बात के पश्चाताप रिहीस के जब मालती के खुर से ओकर पांव दब गे तब हकाल के दूरिहा कर देना रिहीस। धक्का नई मारना रिहीस। ओहर धकेलिस तेकरे सेती मालती गिरगे अउ ओकर प्रान निकल गे। इककाइस दिन कोठा म काटना ओकर बर कठिन परिछा रिहीस। इककाइस दिन ... पूरा इककाइस दिन। ओला इककाइस जनम के बरोबर लगे लगीस। बाहिर बछरु के हम्मा - हम्मा ओकर करेजा ल चीरे असन लगे। ओकर मन होवत रिहीस - जाके बछरु ल गला लगा ले। ओला दुलारे - पुचकारे। पर इहां कहां संभव रिहीस। कोठा से निकलना तो दूरिहा के रिहीस, कोठा म दूसर के खुसरना घलोक मना रिहीस। रमसीला बाहिर ले कोठा के भीतर जेवन के थारी ल धकेल दे। दू - तीन दिन ननकी से जेवन करे नई गीस पर भूखे पेट रहतीस त कब तक अभी तो ओला पूरा इकाइस दिन काटना रिहीस।
समय निकलत गीस। दिन के गिनती होते गीस। एक ... दू ... तीन ... बीस ... पूरा बीस दिन होगीस ननकी ल अंधियार कोठा म कैद होवै। ओहर उजियारा के तलास म रिहीस। बाहिर के उजियारा नइ ओला ओ उजियारा के तलास रिहीस जउ उजियारा ओला इककाइस दिन बाद अपन करम के पश्चाताप के बाद मिलना रिहीस। पाप धोवै के बाद मिलइया उजियारा के। बीसवां दिन अउ बीसवां रात के आखिर पहर म ओकर नींद उजर गे। ओला लगे लगीस - इहीं कहीं मालती ठाढ़े हे अउ अपन गोसइया के दुर्दशा ल देख के बिकट दुखी हवै। ओकर आंखी म आंसू हवै अउ ननकी ओ आंसू ल पोंछे के परयास करे के बाद भी नई पोंछ पावत हवै।
सूरुज उगे म अभी थोरिक देरी रिहीस। ननकी के कान तक मालती के बछरु के आवाज अइस। रमसीला अंगना ल बाहरत रिहीस। अचानक मालती के बछरु हर गला म बंधाये गेरवा ल तोर दीस। रमसीला ओला धरना चाहीस। रमसीला ओला धर पातीस ओकर पहिली बछरु हर कोठा के कपाट ल पेल के कोठा म घुसर गे। ओहर ननकी के तीर म जाके खड़ा होगे अउ ननकी ल चांटे लगीस। ननकी ल लगीस - ओकर सारा पाप धोवा गे। ओकर आंखी छलछला गे। ननकी बछरु ल पोटार लीस। ननकी ल लगीस - ओहर अनजाने म जउन अपराध करे रिहीस, ओकर सजा भोग डरिस। ओकर मन म जउन अपराध भाव रिहीस ओहर खतम होगे। ओकर ऊपर पोते कालिख बिहिनिया के उजियारा के संग मिटा गे। अब अंगना भर सूरज के उजियारा बिगर गे रिहीस।


text:
इहां फोकट मं मझंनिया के खाय के जइसने कऊनो चीज नई ये.
बेशक, वो ह एक ठन किस्मतवाली गाय आय, जऊन ह असम मं ताकतवर ब्रह्मपुत्र के मंझा मं एक ठन नदी द्वीप, माजुली के डोंगा स्टेशन कमलाबाड़ी घाट मं बने होटल मं खाय ला देखत हवय.
मुक्ता हजारिका ये सब्बो ला बढ़िया तरीका ले जानथे. हमर संग गोठियावत वो ह अचानक रुक जाथे जब वो ह एक ठन गोल्लर के रपटत आय के अवाज ला सुनथे अऊ होटल मं रखे खाय के ला झपटे ला लागथे.
वो ह गाय ला उहाँ ले बहिर निकारथे. घूमत अऊ हँसत कहिथे, “मंय अपन होटल ला एक मिनिट ले जियादा नई छोर सकंव. तीर मं चरेइय्या गाय मन खाय ला आथें अऊ जगा ला असकट करे देथें.”
10 झिन के खाय के जगा के ये होटल मं मुक्ता ह तीन झिन के बूता एके झिन करथे: रधेंइय्या, परोसइय्या अऊ मालिक. त समझ मं आ जाथे के येकर नांव घलो ओकरे नांव मं रखे गे हवय –होटल हजारिका.
फेर होटल हजारिका छह बछर ले बढ़िया चलत हवय, 27 बछर के मुक्ता ह सायेद इही एकेच हासिल करे हवय. वो ह मनोरंजन के दुनिया मं तीन ठन भुमका निभाथे – अभिनेता, नर्तक अऊ गायक – संगे संग माहिर मेकअप कलाकार जऊन ह माजुली के लोगन मन ला कऊनो मऊका मं अपन हुनर सबले बढ़िया दिखाय अऊ महसूस करे के कोसिस करथे.
हमन ला ये देखे ला रहिस, फेर वोकर ये बखत लोगन मन के सेवा करे के रहिस.
प्रेशर कुकर सिटी मारथे, मुक्ता ढकना खोलथे अऊ बरतन ला हलाथे, चना दार के खुसबू हवा मं बगर जाथे. वो ह पारी-पारी ले दाल ला हलावय अऊ तेजी ले रोटी बनावत रहिथे - हमन ला मालूम हवे के वो ह घाट मं घूमे ला आय लोगन मन अऊ दिग्गर मइनखे मन बर दिन भर मं 150 ले जियादा रोटी बनाथे.
कुछेक मिनट मं, हमर आगू दू प्लेट राख देय जाथे. हमर करा रोटी, फुले आमलेट. दार, एक फार गोंदली अऊ दू ठन चटनी हवंय: पदिना अऊ नरियर. दू लोगन मन के ये बढ़िया खाय के दाम आय 90 रुपिया.
थोकन मान-मनौती के बाद लजकुरिहा मुक्ता मान जाथे. “काली संझा 6 बजे घर आवव, मंय तुमन ला देखाहूं के ये सब्बो कइसने करे जाथे.”
*****
जऊन बखत हमन माजुली के खोराहोल गांव मं मुक्ता के घर पहुंचथन, त हमन ला पता लगिस के हमन एकेल्ला देखेईय्या नई हवन. ओकर चचेरा भाई, संगी अऊ परोसी मन, 19 बछर के ओकर परोसी अऊ बढ़िया सहेली रूमी दास ला मेकअप कलाकार के हाथ ले संवरत देखे उमड़ परे रहिन. माजुली मं मुक्ता ह दू धन तीन मरद मेकअप कलाकार मन ले एक झिन आय.
मुक्ता बड़े अकन झोला ले कतको किसिम के मेकअप के समान निकारे सुरु करथे. “ये सब्बो मेकअप जोरहाट ले हवय [डोंगा ले 1.5 घंटा दूरिहा],” वो ह अपन समान ला जमावत कहिथे, ये मं कंसीलर के ट्यूब, फाउनडेसन के बोतल मन, ब्रश, क्रीम, आईशैडो के पैलेट अऊ बनेच अकन ला बिस्तर मं राखत रहय.
ये ह सिरिफ मेकअप नई ये, जऊन ला आज हमन करत हवन, ये मं सब्बो सामिल हवय. मुक्ता ह रूमी ला कपड़ा बदले ला कहिथे अऊ कुछेक मिनट मं मोटियारीन ह मेखला चादर, पारंपरिक असमिया लुगरा मं आथे. वो ह बइठते, मुक्ता एक रिंग लाइट जलाथे अऊ अपन हाथ के जादू चलाय ला लगथे.
वो ह माहिर ढंग ले रूमी के चेहरा ऊपर प्राइमर (एक क्रीम धन जेल जेन ह चेहरा ला चिक्कन करे सेती लगाय जाथे) ला लगाथे, वो ह कहिथे, मंय जब करीबन 9 बछर के रहेंव, जब भाओना (मनोरंजन के पारंपरिक रूप) देखे ला सुरु करे रहेंव, जऊन ह धरम के संदेसा के संग असम मं चलन मन हवय. अऊ अभिनेता मन के मेकअप ला मान देवत वोला पसंद करंव.
इहां ले मेकअप के दुनिया डहर ओकर खिंचाव सुरु होइस, जेन ला माजुली मं होवत तिहार धन नाटक मं करत रहिस.
महामारी के पहिले, मुक्ता ला अपन सीखे ला मांजे के मऊका कुछु मेकअप के पेसा करेइय्या मन ले मदद मिलिस. वो ह कहिथे, “मोर भेंट एक झिन मेकअप कलाकार पूजा दत्ता ले होइस, जऊन ह गुवाहाटी के कमलाबाडी घाट मं असमिया धारावाहिक अऊ फिलिम मं काम करथें, अऊ वो ह मोर ले गोठियाय ला सुरु करिस जइसने तुमन करे रहव.” ये कलाकार ह ओकर ऊपर धियान दीस अऊ मदद करे के बात कहिस.
वो ह रूमी के चेहरा मं पातर पाउडर लगावत गोठियाय रहिथे. वो ह कहिथे, “पूजा ला पता चलिस के मोला मेकअप ले भारी लगाव हवय त वो ह कहिस के मंय आके वो कोर्स ला सिख सकत हवंव जऊन ला वो हा गोरामुर कॉलेज मं पढ़ावत हवय, जम्मो कोर्स 10 दिन के रहिस फेर मंय सिरिफ तीन दिन जाय सकेंव. मोर करा अपन होटल सेती अऊ जियादा सीखे के समे नई रहिस. फेर ओकर ले मंय चुंदी अऊ मेकअप के बारे मं अऊ सिखेंव.”
मुक्ता अब रूमी के आंखी ला रंगे ला सुरु कर देथे- सबले जियादा पेचीदा हिस्सा ला अब्बड़ सुभीता ले रोज के जइसने.
जइसनेच वो ह रूमी ऊपर चकचक करत पऊडर (फ्लोरोसेंट आई-शैडो) लगाथे, वो ह हमन ला बताथे के वो ह नाटक घलो करथे, नाचथे अऊ गाथे, खासकरके भाओना जइसने तिहार मं. रूमी के मेकअप करत ये बखत एकेच काम कर सकथे: वो ह गाये ला सुरु करथे. असमिया गीत रति गति ला मगन होके जऊन ह अइसने मनखे के बारे मं हवय जऊन ह अपन जोड़ी बर तरसत हवय. हमन सोचे ला धरथन, जऊन ह यूट्यूब चैनल ले गंवा गे हवय, जेकर हजारों चहेता हवंय.
बीते 10 बछर मं यूट्यूब, इन्स्टाग्राम अऊ टिकटोक ह अपन आप सीखे कतको मेकअप कलाकार मन के काम देखे हवय. ये जगा ह अइसने हजारों लोगन मन ला जगजाहिर कर दिस, जऊन मन देखेइय्या मन ला ये सीखे मं मदद करथें के कइसने रुपरेखा बनना हवय, छुपाय, रंग सही करय अऊ बहुते कुछ. ये मं कतको वीडियो कतको किसिम के बनेइय्या मन के आंय, जिहां कलाकार मन मेकअप लगावत समे फिलिम मन के सीन ला देखावत गाथें. धन ओकर नकल करथें.
“वो ह बहुत बढ़िया एक्टर आय. हमन ओकर एक्टिंग ला देखे बर पसंद करथन,” 19 बछर के बनमाली दास, मुक्ता के सबले करीबी सहेली मन ले एक अऊ रूमी ला बदलत देखत खोली मं रहेइय्या मन ले एक झिन रहिस. “जनम ले वोला ये ह मिले हवय. बहुते जियादा अभियास के जरूरत नई परय. वो ह येला कर लेथे.”
50 बछर के आसपास के एक ठन डोकरी माईलोगन ह, परदा के पाछू ले हमन ला देख के मुचमुचावत रहिस. मुक्ता ह वोला अपन दाई बतावत हमर ले मिलवइस. “मोर दाई, प्रेमा हजारिका, अऊ मोर ददा, भाई हजारिका मोर सबले बड़े समर्थन करेइय्या आंय. मोला कभू नई कहे गीस के मंय कुछु नई करे सकंव. हमेसा मोर मन ला बढ़ाईन.”
हमन पूछथन के वोला ये काम कतक घाओ करे ला मिलथे अऊ का एकर ले आमदनी मं कुछु मदद मिलथे. वो ह कहिथे, “खासकरके दुल्हिन के सिंगार के 10 हजार रुपिया. मंय थिर नऊकरी वाला मन ले 10,000 लेगथों. मोला बछर भर मं अइसने एकेच ग्राहक मिलथे. जऊन मन ये ला देय नई सकंय, मंय वोमन ले कहिथों के वो मन जतका देय सकत हवंय ओतके दे देंय.” पटला धन लाइट मेकअप सेती मुक्ता 2000 रुपिया तक ले लेथे. “ये ह खासकरके पूजा, बिहाव अऊ पार्टी सेती करे जाथे.”
मुक्ता नाजुक नकली पलक के संग रूमी के चेहरा ला गोल करथे, ओकर चुंदी ला ढीला बेनी बनाके घुमाथे, अऊ ओकर चेहरा के चारों कोती कुछेक लट बना देथे. जब ये हो जाथे त रूमी परी जइसने दिखे लागथे. रूमी लजावत कहिथे, “भारी बढ़िया लगत हवय. मंय कतको खेप मेकअप कराय हवंव.”
हमन जइसने जाय ला धरथन, हमन देखथन के मुक्ता के ददा, 56 बछर के भाई हजारिका ह अपन पोसे बिलई के बाजू मं हॉल मं बइठे हवंय. हमन ओकर ले पूछथन के रूमी के दिखे अऊ मुक्ता के हाथ के कलाकारी के बारे मं वो का सोचथें, “मोला अपन बेटा अऊ वो ह जऊन करथे तेकर ऊपर नाज हवय.”
*****
कुछेक दिन के बाद कमलाबाड़ीघाट के ओकर होटल मं अऊ एक बेर खाय के बखत, मुक्ता ह हमन ला अपन दिन भर के लेखाजोखा ला बताथे, गुरतुर बोली मं गोठियावत जेकर ले हमन अब तक ले बनेच जान चुके हवन.
होटल हजारिका ला चलाय के तियारी घाट मं गोड़ धरे ले पहिली सुरु हो जाथे, एक ठन अइसने जगा जिहां हरेक दिन ब्रह्मपुत्र ले माजुली अवेइय्या-जवेइय्या हजारों लोगन मन ला देखे जा सकत हवय. हरेक दिन बिहनिया 5.30 बजे, मुक्ता ह दू लीटर पिये के पानी, दार, पिसान, सक्कर, गोरस अऊ अंडा अपन फटफटी मं धरके, घाट ले 3 कोस दूरिहा अपन गाँव खोराहोला ले ले जाथे. सात बछर ले ओकर इहीच रोज के काम आय. झुलझुल ले संझा 4.30 बजे तक ले ओकर दूनो गोड़ नई थिरय.
होटल हजारिका मं खाय के बने अकन जिनिस मन, घर के तीन-बीघा (करीबन एक एकड़) खेत मं उपजाय जाथे. मुक्ता कहिथे, हमन चऊंर, पताल, आलू, गोंदली, लसून, सरसों, मखना, गोभी अऊ मिर्चा कमाथन.” वो ह गरब ले कहिथे, “लोगन मन इहाँ तब आथें जब वो मन ला दूधवालीचाई [गोरस चाहा] पिये ला रथे,” ओकर गोशाला के 10 ठन गाय ले गोरस आथे.
38 बछर के रोहित फुकन, फेरी पॉइंट मं टिकिट बेचेइय्या, किसान, अऊ मुक्ता के होटल के रोज के ग्राहेक, होटल हजारिका ला सहरावत कहिथे: “ये ह एक ठन बढ़िया दूकान आय, बहुते साफ हवय.”
होटल हजारिका के गरब ले भरे मालिक के कहना आय, "लोगन मन कहिथें के ‘मुक्ता तंय ह भारी बढ़िया रांधथस’. ये ह मोला भारी नीक लागथे अऊ दूकान चलाय के मन घलो लागथे.”
फेर ये ह मुक्ता के तऊन जिनगी नई ये जऊन ला वो हा सोचे रहिस. वो हमर बर चाहा बनावट कहिथे, जब मंय माजुली कॉलेज ले समाजशास्त्र मं बीए करे रहेंव, त मंय सरकारी नऊकरी चाहत रहेंव. फेर ये ह मोर काम कभू नई आइस. येकरे सेती, मंय येला छोर के होटल हजारिका सुरु करेंव.” वो ह कहिथे, “सुरु मं मोर सहेली-संगवारी मन होटल मं आंय त मोला सरम आवत रहिस. वो मन करा सरकारी नऊकरी रहिस अऊ इहाँ मंय सिरिफ रधेंइय्या रहेंय. मेकअप करत बखत मोला सरम नई आय. मोला रांधे बखत सरम आवत रहय, फेर मेकअप ले नई.”
त काबर गुवाहाटी जइसने बड़े सहर मं अपन हुनर ला देखे धियान काबर नई देय? वो ह कहिथे, “मंय नई करे सकंव, इहां माजुली मं मोर कतको ज़िम्मेवारी हवंय. मंय काबर करवं? मंय इहाँ रहे ला चाहत हवंव अऊ माजुली के नोनी मन ला घलो सुघ्घर दिखाय ला चाहत हवंव.”
सरकारी नऊकरी भलेच ओकर हाथ मं नई आइस, फेर ओकर कहना हवय के वो आज खुश हवय. "मंय दुनिया के यात्रा करे ला चाहत हवंव अऊ देखे ला चाहत हवंव के ये मं का खास हवय. फेर मंय कभू घलो माजुली ला छोरे नई चाहंव, ये ह सुंदर जगा आय.”
अनुवाद: निर्मल कुमार साहू


text:
Tuesday, July 26, 2022
नदी गोठ
‘जीवन देवइया छत्तीसगढ़ के नदिया‘ शीर्षक वार्ता, ‘मोर भुंइया‘ आकाशवाणी, रायपुर का कार्यक्रम, जिसकी प्रस्तुति श्याम वर्मा जी की तथा भाग लिया डॉ. विष्णु सिंह ठाकुर, डॉ. लक्ष्मी शंकर निगम और राहुल कुमार सिंह ने। प्रथम प्रसारण तिथि- 17 जनवरी 2012.
यह वार्ता आकाशवाणी से समय-समय पर दुहरा कर प्रसारित होती रही है और जब भी प्रसारित होती है, पसंद करते किसी परिचित का फोन आता है। ठाकुर सर और निगम सर के साथ बैठना और बात करना, मेरे लिए तो तीर्थ-लाभ जैसा ही है। व्यापक विषय ‘समय-सीमा‘ में, इसलिए आधी-अधूरी सी लग सकती हैं। यह ध्वन्यांकित वार्ता मामूली सुधार कर बातचीत की ही तरह यहां प्रस्तुत-
सिंह- गोठ-बात बर हमन इहां जुरे हन, डॉ. विष्णु सिंह ठाकुर साहब हें, पुरातत्व क्षेत्र के अउ छत्तीसगढ़ के वरिष्ठ अध्येता आयं, काफी इन सर्वेक्षण करे हावयं, चप्पा चप्पा छत्तीसगढ़ के देखे हुए हे आपके और डॉ. लक्ष्मी शंकर निगम साहब हें, आप पुरातत्व अउ विशेषकर पुरातत्व के ऐतिहासिक भूगोल के क्षेत्र म, दक्षिण कोसल के ऐतिहासिक भूगोल हे, ते कर संबंध म आप शोध करे हें। छत्तीसगढ़ कई क्षेत्र म जाए के आपो ल काफी मौका मिले हे अउ मैं राहुल कुमार सिंह, महूं पुरातत्व के विद्यार्थी रहें और ओ कर बाद अपन काम काज के दौरान मो ल बस्तर से ले के सरगुजा तक पूरा उत्तर-दक्षिण, रायगढ़ से ले के राजनांदगांव तक, अलग अलग काम से क्षेत्र म जाए आए बर मिलिस, नदिया नाहकन, नंदिया के संग-संग चलत रहेन, नदिया के उद्गम संगम ल देखत रहेन, ओइ सब चर्चा बर हमन बइठे हन। ठाकुर साहब लगातार ए क्षेत्र ल देखत रहे हें, जीवन देवइया नदिया मन के बारे म ठाकुर साहब से हम कुुछ सुनना चाहबो, जानना चाहबो
श्री ठाकुर- राहुल जी, आजकल एक ठक कहावत निकले हे ‘जल ही जीवन है‘ और ए हर प्रशासकीय स्तर से प्रचारित करे जात हे। जल देथे कोन हर, आसमान हर देथे, फेर हम पाथन कहां, बोहावत-बोहावत जउन नदिया नरवा म पानी आवत रथे तउने ल हम हर पाथन, देखथन, अउ तइहा जुग में आदमी हर अपन बसेरा नदिया के तीर में, पानी के तीर में बनावय, एकरे सेतिर पूरा भारत में हम देखबो त का बर, देखथन हमर सभ्यता हर एक साल, दू साल, तीन साल, दस साल, हजार साल, नदिया के तीर म बसे हे। परंपरा हमार जीवित हे उहां, नदिया में, तओ छत्तीसगढ़ के घलो हमर ओइ हालत हे ओइसनहे, यहां के सबले बड़े नदिया जउन ह सब नदिया मन ल बटोरत बटोरत बोहावत आथे अउ समुद्र म जा के मिल जाथे ओ महानदी ए। कांकेर से सिहावा तक एक पहाड़ी ए जउन ल राजीवनयन महातम्य जे प्रकाशित होए हे ते म कंक कहे हे अउ श्रीमदभागवत म भी ए नाम हे कंक, कंक पर्वत से निकले के सेती ए कर नाम हे कंकनंदिनी
सिंह- ए ल चित्रोत्पला गंगा के भी नाम दिए जाथे, महानदी ल
श्री ठाकुर- हं, महानदी ल चित्रोत्पला गंगा भी कहे जाथे, बिलकुल आप सही कहत हौ, चित्रोत्पला, नीलोत्पला, उत्पल याने कमल। तओ जउन राजिम नयन हे, राजिम हे वो कमल क्षेत्र में हे, कमल क्षेत्र कहलाथे, का बर, ओही मेर महानदी हर चित्रोत्पला हे, सिरपुर म आ के बिचारी हर महानदी ए।
सिंह- निगम सर से चर्चा करत हन के हमर चित्रोत्पला गंगा तो हमर महानदी ए, जे समुद्र म जाथे अउ गंगा नदी, एक मैदानी भाग म जे ग्लेशियर के नदी होथे, पहाड़ी नदी, बरफ पिघले के नदी, ते मन के स्थिति अउ हमर इहां के छत्तीसगढ़ के स्थिति कइसे रथे
श्री निगम- वइसे छत्तीसगढ़ के जे मैदान हे, ओ मैदान ह उत्तर भारत के दोआब के बाद सबसे बड़े ए, ओतका बड़ मैदान देखे बर नइ मिलय। ओ ल तैं नक्सा म देखबे त अइसे लगिही कि बिलकुल प्लेन चलत हे कहूं उंच-नीच नइ दिखत हे। दोआब जे गंगा यमुना के हे ओ म जतका पानी आथे ओ म से जादा पानी हिमालय पहाड़ से आथे, ओ बर्फीला ए, बर्फीला होए के कारण, बाद में तो बरसाती पानी आथे, अउ ठंड में, गरमी में, ठंड में तो जम जाथे, लेकिन गरमी में बरफ पिघल के फेर पानी आथे। छत्तीसगढ़ म ओ स्थिति नइए, इहां के अधिकांश नदी मन बरसात म तो बहुत बोहाथे, गरमी म कइ ठन सूख जाथे, ओ कर कारण ए हे कि ओ कर जल संग्रहण क्षेत्र हे ओ म बारों महीना पानी नइ मिलय, लेकिन ए नदी म जइसे ठाकुर साहब बताइस, सब ले बड़े नदी महानदी ए, अउ जो हर समुद्र म जाथे, त समुद्र म जाथे त बाद में जइसे जइसे बढ़त जाथे ओ कर रूप ह विकराल होत जाथे, बड़े होत जाथे अउ खासकर के सिवनाथ नदी, जो ओ कर सब ले बड़े सहायक नदी ए छत्तीसगढ़ में वहां जाए के बाद ओ कर रूप ह एकदम बदल जाथे। त महानदी के जल संग्रहण क्षेत्र काफी बड़े हे, लेकिन शिवरीनारायण, जिहां सिवनाथ हर मिलथे, ओ मेर एक ठन अउ नदी मिलथे, जोंक नदी, जोंक घलो बड़े नदी ए, उड़ीसा के माड़ागुड़ा से निकले हे, पुरातात्विक स्थल ए, अउ बोहात-बोहात शिवरीनारायण म आ के मिलथे, जोंक भी मिलथे, सिवनाथ भी मिलथे। तो जइसे राजिम एक बड़े संगम ए वइसे एक बड़े संगम बनथे ओकरे पाए के राजिम असन बड़े तीर्थ सिवरीनारायण ल घलो माने जाथे। एक बात अउ बता दंव राहुल जी, हमर इहां नदी के उद्गम, ओ कर संगम, अउ जउन मेर ओ समुद्र म मिलथे, तीनों स्थान ल बड़ा पवित्र माने जाथे,
सिंह- सब तीरथ ए
श्री निगम- सब तीरथ ए, अउ हम देखथन कि तीरथ होए के कारण ए कर धार्मिक महत्ता तो हइ हे, ए कर पुरातात्विक महत्ता भी बहुत अधिक आ गए हे अउ सब स्थान में बड़ा पुरातत्व के धार्मिक नगरी अउ तीरथ सब मिलथे। जइसे कि राजिम हे, सिवरीनारायण हे, सोमनाथ हे, मनियारी अउ सिवनाथ के संगम म ताला हे अउ आगे जइसे जइसे बढ़त जाबो वइसे वइसे संगम मिलत जाही, अउ ओ संगम के बड़ा महत्व हे।
सिंह- नदिया मन सब बांध बनिन, बांध ले नहर बनिन एहू मन तो एक तरह से पहिली जे पुराना सभ्यता के आधार रहिसे अउ अब ओ कर आधार म जे बांध बन के, नहर बन के अलग-अलग पानी पलोये के इंतिजाम होइस, सिंचाई के इंतिजाम होइस ओहू ह एक नया तरह से जीवनदायिनी स्वरूप ए नदिया मन के
श्री ठाकुर- हां, बिलकुल ठीक कहत हव। गंगरेल बांध हे अउ गंगरेल बांध से विशाल नहर निकलथे। ओ नहर हर आधा ले जादा, पूरा रायपुर जिला अउ दुर्ग के बहुत बड़े हिस्सा ए मन ल पलोथे, गंगरेल हर। मगर पूरा छत्तीसगढ़ ल पलो सकय अतका छमता ओ म नइए। संगे संग एक विशेष बात बतावत हंव, जउन चारों कोती के पानी इकट्ठा होथे, एक स्थान में, ते ठेलका बांधा, बांध नो हय, मैदान हर अइसे ढालू हो गे चारों तरफ से अउ ढलुआ में आ के केंद्र म ओ हर जल हर भरा जाथे, ढेलका गांव में ओ बोहाथे अउ उहां से जेन नरवा निकलथे ओ गंगरेल के धारा ल ठेलका बांध म डालथें अउ ठेलका बांधा के नहर में, गांव के नहर में, जइसे गरमी के फसल बर जइसे हमार इहां नहर छोड़थें त नहर म नइ आवय, ठेलका बांधा म आथे अउ ठेलका बांधा, सब नरवा मन में जाथे चांपारन में चम्पारण जेन कथें ए मन हर तो शासकीय ए में भले बोल देथंव, मगर ओ ल मैं चंपारण नइ मानव, चांपाझर ल, वहां नरवा बोहात आथे, ओ नरवा मोर गांव से गए हे
सिंह- नदिया मन के साथ, हम जे बात करथन तओ नदी मन जइसे बरसात के दिन म जब नदी बढ़ जाथे, पूरा आथे, त ओ कर से काफी नुकसान भी होथे और ए मन ल सब ल नियंत्रित करे बर, काबू करे बर, अउ ओ कर जे जीवनदायी स्वरूप ए, जीवन देवइया ओ कर रूप ए, तइ ल एक प्रकार से बनाए रखे बर बांध, अलग-अलग बांध, देश म बड़े बड़े बांध बनिस, अउ निगम सर ओ कर बारे म कुछ जे बड़े बांध हमर इहां बने हे
श्री निगम- हमर इहां जे सब से बड़े बांध, जेन हिंदुस्तान म हे ओ तो भाखरा नंगल ए। पुराना छत्तीसगढ़ के हिस्सा रहिस संबलपुर, ते म हीराकुड म घलो बांध बने हे बहुत बड़े अउ छत्तीसगढ़ म देखबे त एक ठन बांध हे धमतरी तीर में माडम सिल्ली, ओ कर सबसे बड़े बात ए ओ समय के बने हे, जब सीमेंट के अविस्कार नइ होए रहिसे, चूना म जोड़े हे ओ ल। अउ दूसर का करे हे ओ ल साइफन तकनीक के प्रयोग करे हे ओ म पानी हर जइसे जादा होथे, खिड़की खोले के जरूरत नइ होवय साइफन से निकल जाथे। ए लगभग सौ साल होवत हे। भाखरा नंगल, हीराकुंड तो हइ हे, बाणसागर घलो नवा जीवन देहे हे ओ क्षेत्र ल। हमर इहां के जउन बांध मन हें, वइसे कहि सकत हस कि पहिली नदिया नाला के सब पानी समुद्र में जाथे, फेर बांध ल हमन बना के वापस ओ ल खेत म भेज देहेन। त ए बांध हर फेर जीवनदायिनी बन गे। पहिली तो नदी के किनारे बसना जरूरी रहिसे, अब तो जरूरत नइए, अब तैं कहूं बस जा, बांध बन गे त पानी तोर इहां पहुंच जाही। अउ जीवनदायिनी नहर घलो बन गे ओ कर शाखा।
सिंह- एक प्रकार के नहर घलउ हर नदिया के ही रूप ए, ओकरे निकास ए। तओ नदिया मन तो जीवनदायिनी हें फेर बांध के रूप म बंधिन अउ फेर नहर के रूप म बन के जीवनदायिनी एक अलग रूप म नदिया मन ही निकलिन। त ए तरह के हमर जीवन बर चाहे ओ हर फसल के रूप म होवय, हमर रोजमर्रा के जिंदगी बर होवय, हमर पूरा सभ्यता बर होवय, ए हर प्रकार से नदिया मन हमर जीवनदायिनी ए अउ कहे गए हे सप्तगंगा कहे गए हे देश के हमर जेन बड़े नदिया, अउ सिर्फ हमर देश म नहीं पूरा दुनिया म चाहे ओ नील नदी होवय या यांगटी सिक्यांग होवय, तओ ए सब नदी ह्वांग-हो नदी होवय,
श्री निगम- मिसिसिपी
सिंह- मिसिसिपी हे। हमर गंगा यमुना सरस्वती तो हइ हावयं, त ए सब मन हमर जीवनदायिनी नदी एं। ए सब नदी मन के स्मरण हर ही अपन आप म एक तीर्थ के लाभ देथे, का बर ए सब मन जीवनदायिनी एं। एकर बारे म जे बड़े बड़े पुण्य तीर्थ बनथें नदी मन धार्मिक रूप से भी ए कर बड़ा महत्व हो जाथे।
श्री ठाकुर- राष्ट्रीय स्तर पर पुराण परंपरा म जउन नदी मन के उल्लेख आए हे अउ जउन ल हम ह सामान्य परंपरा हे कि नहाए के पहिली, चाहे हम गांव के तरिया म नहावत हों, नरवा म नहावत हों, ओ पानी ल धर लेथन ओ म हम ह ओ ल अभिषिक्त करथन, गंगा यमुना याने ओ ए पानी में विराजमान हे, अउ हम फेर ओ पानी ल अपन सिर म लेथन, शरीर म लेथन नहाथन। ये गौरव परंपरा में धर्म के क्षेत्र में महानदी ल कहां तक नइ मिलिस, शिवरीनारायण के आगे तक। मगर ए स्थान में, याने मैं आपसी चर्चा में कह चुके हंव, छत्तीसगढ़ हर हमर पांचरात्र धर्म के सबसे बड़े केंद्र ए और महानदी ओ कर संवाहिका ए, शिवरीनारायण कहथन, ओ शबरी के नो हय ओ बिचारी नासिक के ए शबरी हर ओ सौरी नारायण, विष्णु के एक नाम सौरी हे, चतुर्विंशति रूप, अभी मैं श्रीमदभागवत पढ़त हंव, चतुर्विंशति रूप जउन हे ओ में आदि नारायण, ये कोन ए, जउन विग्रह ए, ओ राजिम में हे, ओही रूप सौरी में हे, शिवरीनारायण में, बिल्कुल अलग-अलग नारायण के रूप ए एमन, अउ जांजगीर तो एकमात्र अइसे जगह ए, जिहां मंदिर में चौबीस विष्णु के चौबीसो स्वरूप के चतुर्विंशति स्वरूप के अंकन हे, ठीक...
सिंह- ए मन ल कई प्रकार के नया नया रूप देथे नदिया हर तओ कइसे ढंग से दिखथे हम ल
श्री निगम- अभी ठाकुर साहब जे बात करिस ओ म एक बात अउ ख्याल आत हे, महानदी जो हमर हे, ओ जगन्नाथ जी के यात्रा के भी नदी ए। आज जगन्नाथ पुरी ल कहिथें, कि जगन्नाथ जी के बड़े केंद्र ए, लेकिन जगन्नाथ जी के मंदिर हे ओ कर पहिली हमर इहां शिवरीनारायण म जगन्नाथ जी के दर्शन हो जाथे। अउ मो ल तो अइसे लगथे कि जगन्नाथ जी हे न, ते छत्तीसगढ़ से ही होत होत जगन्नाथ पुरी पहुंचे हे।
श्री ठाकुर- राय ब्रह्मदेव के समय में राजिम में जगन्नाथ मंदिर दाउजी हर बनाए हे, ए कर अभिलेख हे, बालचंद जैन ओ ल प्रकाशित करे हे, अभी भी दीवाल म ओ लिखे हुए रखे हे ओ कर इहां अउ ओ कर बाद शिवरीनारायण में भी होए हे। तओ दोनों क्षेत्र, जिहां तीन नदिया के संगम मानथन हम परंपरागत रूप से, जिहां भी महानदी के तीन नदिया मन के बीच संगम होए हे ओ पांचरात्र धर्म के केंद्र रहे हे।
सिंह- ए तो नस-नाड़ी भी ए, एक प्रकार के जीवन के प्रवाह हे, जे नस-नाड़ी कहे जाथे नदिया मन ल, कभू अइसनहा जमाना भी रहिस हे कि जब शायद सड़क के अतका इंतिजाम नइ रहिस तओ
श्री ठाकुर- नइ राहुल, सुरता होही आप जानत हौ, जांजगीर के आगे चांपा के रास्ता में हसदो
सिंह- हसदो नहाकथे, जी, जी हां
श्री ठाकुर- हंस दो, दो हंस, द्वि हंस के कथा अउ ए हसदो कतेक ...
सिंह- ए सब मन तो नदी मन जे प्रकार से जीवन संचार ए, रक्त प्रवाह ए, तइ प्रकार से ए हावयं, ए मन के बताहीं निगम सर
श्री निगम- छत्तीसगढ़ में जो नदी हे, हमन नदी के तो सुरता बहुत करेन, ओ कर वैभव ल गाथा ल, लेकिन यहां कोन कोन नदी हे ओकरो बारे म थोरकन बता देतेव आप।
सिंह- एक सोन ल, सोन के नांव सब ले पहिली मैं लेना चाहिहंव। ओ ए नांव से कि सोन के बारे म अक्सर कहे जाथे कि ए हर अमरकंटक ले निकले हे, अइसनहा लेकिन मान्यता ए, ए हर। सच्चाई ए हे कि ए हर पुराना पेंड्रा जमींदारी के गांव रहिस सोन बचरवार, ए सोन बचरवार हर आज भी छत्तीसगढ़ के हिस्सा ए, जिहां से ए सोन नदी के उद्गम हावय और कुछ हिस्सा ही ए कर छत्तीसगढ़ म होवय लेकिन एकर उद्गम सोन के, छत्तीसगढ़ म हे ओइ नांव से ए कर नांव लेना जरूरी हे सोन के नांव कि जइसे देश म हम ब्रह्मपुत्र के नांव लेथन, तओ ब्रह्मपुत्र ल पुल्लिंग नदी माने जाथे, नदी आमतौर से स्त्रीलिंग ए, लेकिन कुछ नदी अइसनहा हे जे मन ल नदी नहीं, नदी के बदला म नद कहे जाथे त ओ म ब्रह्मपुत्र एक हावय बड़े नद ए, अउ ओ रूप म देखन अगर हम अपन क्षेत्र म, छत्तीसगढ़ म त दूसर शायद सब ले महत्वपूर्ण अउ बड़े नद ए, जे हर सोन ए और अइसनहे हमर इहां शिवनाथ जे हर महानदी के प्रमुख सहायक जलधारा ए ओहू ल पुल्लिंग माने गए हे नद माने गए हे, एक सरगुजा के जल प्रवाह हे कन्हर, कन्हर घलौ ल कहे जाथे ओ कर बारे म मान्यता हे। जशपुर म नदी मन ल ले के बहुत, जशपुर के नदी के कहानी हे, जशपुर से लगे हुए पांच-सात किलोमीटर दूर नदी निकलथे, एक नदी हे सिरी अउ दूसर नदी हे बांकी, दुनों छोट छोट नदी ए, सिरी ल पुल्लिंग माने जाथे, पुरुष नद माने जाथे, ओ कर बहाव के दिशा सीधा हे और बांकी के नाम शायद अइ नांव से बांकी पड़े हे का बर एकर बड़ा सरपीला, टेढ़ा-मेढ़ा एकर बहाव हावय और दुनों के उद्गम एके जगह ले हे एके पहाड़ी ले हे, दुनों ल माने जाथे कि दुनों के चूंकि उद्गम एक ही ए, ते नांव से दुनों ल भाई-बहिनी माने जाथे। त हमर इहां ए नदी मन के स्वरूप ल आमतौर से और नदी मन के पवित्रता हे, मंदिर मन म बहुत महत्वपूर्ण ओ कर एक चित्रण होथे सर, ओ कर बारे म कुछ, नदी मन ल जे स्थान दिए गए हे मंदिर म जेन प्रकार से
श्री निगम- ए हर अइसे लगथे, गुप्त काल म चालू होए रहिस हे। कालिदास अपन कुमारसंभव म लिखे हे कि मंदिर के द्वार में गंगा-यमुना के अंकन करना चाहिए। त ओ परंपरा फेर अइसे चलिस कि हर मंदिर में गंगा-यमुना के अंकन द्वार में हो जाथे अउ अइसे कह सकत हस कि अगर तोर तिर पानी नइए, अउ तैं पवित्र हो के नइ आए, त ओ कर दर्शन मात्र से तैं पवित्र हो गएस, मंदिर म घुसे के पहिली, नदी के दर्शन हो जाथे, ओ कर पूजन हो जाथे त आदमी पवित्र हो जाथे,
सिंह- प्रतीक रूप म हो जाथे।
श्री निगम- प्रतीक रूप म हो जाथे। त इही सब बात ए अब पुराना सियान मन काए सोच सोच के लिखे हें, बनाए हें ओ तो शास्त्र भी जानथे अउ पुरातत्व भी जानथे, लेकिन आम आदमी ओ ल नइ समझत हे, ओ कर वजह से थोड़ा समस्या हो जाथे त ओ ल जानना भी चाहिए अउ हमर मन के काम बताए के घलो आय।
सिंह- जीवन, नदी मन, पवित्रता के परिचायक ए, हमर धार्मिक विश्वास, सभ्यता के लेकिन निश्चित रूप से अलग अलग ढंग से देखे जाए त मनुष्य के जीवन बर कतका जरूरी ए और कोन प्रकार से ओ मन जीवनदायिनी स्वरूप देथें, ते कर हम ल हमेशा प्रत्यक्ष उदाहरण देखे बर मिलत रथे, चाहे हमर सभ्यता होवय, संस्कृति होवय, हमर खान-पान होवय, हमर यातायात परिवहन ए और जल के आवश्यकता तो हइ हे ओ कर तो पूर्ति करते हावयं, सिंचाई म, खेती बाड़ी म सब जगह तओ ए जीवनदायिनी नदी मन ल हम आज याद करत हन। नदिया मन हमर तो जइसे महानदी हे, राजिम हे, आरंग हे सिरपुर हे, शिवरीनारायण हे, नारायणपुर हे। अइसनहा बहुत अकन स्थान हे जे सिर्फ धार्मिक स्थान नो हय, ए कर संग म व्यापारिक स्थान भी ए, राजधानी भी ए, तओ ओ कर बारे म आपके साथ देखे हुए निगम साहब के
श्री निगम- राजधानी बर अइसे ए कि बहुत जरूरत हे, बहुत पानी लगथे, बिन पानी के राजधानी नइ चल सकय, घर-मकान बनाबे, सेना रइही, घोड़ा रइही, हाथी रइही, ओ कर नहाए धोए बर, खाए पिए बर लगिही, त ए बड़ा अइसे स्थान होना चाहिए, जहां पानी के साधन रहय। और नदिया से बढ़िया साधन तो कुछ हो नइ सकय। जब नदिया नइ रहय त तरिया बना लेथें, लेकिन तरिया म तो इकट्ठा करबे, ए म तो प्रवाहित होत हे। त छत्तीसगढ़ म जब राजधानी के बात चलिस त मोर ख्याल से सबसे जुन्ना राजधानी महानदी के तीर में सिरपुर ह मिलथे। सिरपुर के राजधानी आप देखो ईंटा के मंदिर बने हे उहां। ईंटा के मंदिर का बिना पानी के बना सकिहीं,
सिंह- बहुत जरूरी हे
श्री निगम- बहुत जरूरी हे, भट्ठा लगाए बर, ईंटा बनाए बर, त पूरा राजधानी हर वहां से बने हे, ईंट के मकान भी बने हे वहां, कई ठन मंदिर बने हे अउ अइसे कहे जाथे कि सिरपुर में पहिली अतका खजाना छुपे हे कि पूरा पृथ्वी हर दू दिन तक खा सकत हे, त ए हर महानदी के समृद्धि ए। महानदी के तीर म बस गे, सबे प्रकार के उहां व्यापार भी होत रहिस हे, हम ल जानकारी मिले हे कि वहां अनाज के भंडार रहिस हे। गंध के व्यापारी रहयं वहां, ओकरे नांव से गंधेश्वर महादेव नाम पड़े हे, तओ व्यापारी रहिन हें उहां, चीनी यात्री ह्वेनसांग आए रहिस हे, यात्रा पथ घलो ए। मगध के राजकुमारी के शादी होए रहिस हे इहां के राजा संग, वासटा आए रहिस हे। मगध तक रस्ता रहिस होही तभे तो।
सिंह- चीनी सिक्का, रोमन सिक्का
श्री निगम- चीनी सिक्का, रोमन सिक्का मिलथे, त ए हर व्यापार के बहुत बड़े केंद्र रहिस हे, धर्म के बड़े केंद्र रहिस हे और राजनीति के तो सत्ता रहिबे करिस हे ए म राजवंश के जे भूमिका हे ते तो हइ हे लेकिन ए म बहुत बड़े भूमिका नदी मन के घलो हे अउ ओकरे पाए के आप देखो जहां भी होही राजधानी नगर के नदी के तीर में बसथे।
सिंह- सिरकट्टी ल भी माने जाथे कि बंदरगाह ए, प्राकृतिक रूप से सिरकट्टी म ...
श्री ठाकुर- सिरकट्टी में बंदरगाह डॉ. चन्द्रौल सिद्ध करे हे। फिंगेस्वर करा,
श्री निगम- पांडुका तीर हे।
श्री ठाकुर- पांडुका के उपर म और वहां नौकायन, नौका से अउ हम जे भुवनेश्वर के संबंध म जे इतिहास हे महानदी के मार्ग से नौका म आदमी आवय, व्यापारी अपन व्यापारिक माल ल ले के आवय, और सरकट्टी म बकायदा बने हुए हे सीधा जा के नाव ह खड़ा होवय अउ अइसे तट के तीर में गड्ढा सीधा, तओ नौका हर अइसे तट के तीर म आ गे, माल उतार चढ़ा, अउ ओकर बाद, ओ हर अइसे गिंजर के अइसे दूसर लाइन म आवय
सिंह- पथरा हावय, संयोग से तट मिल गए हे पत्थर के
श्री निगम- बहुत बढ़िया हे अइसे कि नदिया के तट म पथरा हे पथरा ह घुस गए हे, अइसे लेगबे त तो जमीन मिल जाही नदी के भीतर पथरा मिल गे त ओ ल काट दिन ओ मन, अउ चेनल बना देहे हे, कई ठन डोंगा ल उहां रख सकत हस।
सिंह- धमतरी के पास म लीलर म भी ए प्रकार के माने जाथे कि अइसे व्यवस्था हे
श्री निगम- अइसे लगथे कि पुराना जमाना म ए सब नदी बंदरगाह रहिन हें
सिंह- एक मल्हार के भी नाम मिलथे, मल्लालपत्तन
श्री ठाकुर- मल्लालपत्तन नाम ही सूचक हे कि यहां नदिया के, नौकायन के केंद्र रहे हे, व्यापारिक
सिंह- रोमन सिक्का उहों ले मिले हे, पुराना रोमन सिक्का मिले हे और अलग-अलग तरह के बीड मिलथे, मनका मिलथे
श्री ठाकुर- पुरातात्विक सामग्री के तो भंडार आय
श्री निगम- एक चीज अउ राहुल जी बतावं मैं, छत्तीसगढ़ के नदिया मन के बारे में। पुराण म बड़ा कथा मिलथे, कथा तो नइ, जानकारी बहुत मिलथे। ए बात थोड़ा सा गड़बड़ जरूर रथे कि पुराणकार हर बोलथे कि कोई भी नदिया हर झील से निकलथे, अउ झील हर पहाड़ के तलहटी म बसिही, वहीं से निकलही ओइ पा के जतका नदिया हम पढ़त रहेन स्कूल के जमाना म महानदी, सिहावा पर्वत से निकल के बंगाल की खाड़ी में जाती है, अइसे पढ़त रहेन
सिंह- पुराण मन म अइसनहे नाम मिलथे
श्री निगम- पुराण में तो येही नाम तो नइ मिलय मगर हमर छत्तीसगढ़ के बहुत सारा नदी के नाम मिलथे, मिलान हो जाथे अउ काफी कोसिस करे हें विद्वान मन, जे म चित्रोत्पला, महानदी हो जाथे, शुनि शिवनाथ नदी ए, अरपा हे ओकरो नाम मिलथे कृपा के नाम से, खारुन ल क्रमु बोलथें, त अइसे बहुत सारा नदी मन हें, अभी ठाकुर साहब हरिशंकरी के नाम बताइस, त ए सब हर पुराण म मिलथे, त ए बात से स्पष्ट होथे कि छत्तीसगढ़ के नदिया मन के बारे में पुराणकार जानत रहिस हे, अउ न केवल जानत रहिस, बल्कि बताए हे कि कोन सा नदिया कोन से पर्वत से निकले हे, ओ म थोड़ा से गड़बड़ हो गए हे शायद हमर पुरातत्ववेत्ता अउ भूगोल वाला मन नइ जानत रहिन कोन नदिया कहां से निकलथे, का पाए के जब नदिया पहाड़ से निकलथे त कई ठन धारा आथे, त धारा के कारण भ्रम हो जात रहिस ओ मन ल लेकिन नदिया मन के बारे म जानकारी मिलथे।
श्री ठाकुर- राहुल जी, निगम जी मन जइसे बताइन न कि जइसे पुराण साहित्य में छत्तीसगढ़ के नदिया मन के बारे म उल्लेख मिलथे, बिलकुल मिलथे, ओ कर बारे म कोई कथा नइ मिलय
सिंह- लोक जीवन म खूब कथा हे
श्री ठाकुर- त ए बिलकुल आप सही कहत हौ, लोकजीवन से जुड़े हे ए हर नदी मन, लोक संस्कृति, नागरक संस्कृति उभय संस्कृति एक साथ
श्री निगम- छत्तीसगढ़ म दिखथे
श्री ठाकुर- नदिया मन के माध्यम से मिलथे।
सिंह- लीलागर बर, सिवनाथ बर, सब बर कहानी हावय, कुछ न कुछ कहानी मिल जाथे, ओ मन ल बड़ा जीवन स्वरूप, ओ मन के मानवीकरण कर के कहानी ओ मन के बहुत प्रचलित हावय।
श्री ठाकुर- लोक संस्कृति में अधिकांश नदी मन के बारे म कहानी मिलथे
श्री निगम- लेकिन ओ ल ठीक से व्यवस्थित करे के आवश्यकता हे। जे म पुराणकार अउ जउन लोक संस्कृति हे, दुनों के जब सम्मिश्रण होही, तब छत्तीसगढ़ के नदिया उपर बहुत सुंदर प्रकास पड़ सकत हे।
श्री ठाकुर- बिल्कुल सही कहथौ, नागरक संस्कृति अउ लोक संस्कृति दुनों के हम ल दर्शन करे बर, हम ल मिलही
सिंह- दुनों ल शायद मिला के देखे के जरूरत हे, मतलब हमर एक ज्ञान के परंपरा हे, अध्ययन के परंपरा हे, हमर लोक जीवन, हमर अनुभव के परंपरा हावय, अउ ज्ञान के अउ अनुभव के दुनों के एक साथ मिलन जे प्रकृति के रूप म नदी हर हे, सभ्यता के रूप म मानव जीवन हे तओ ए कर सम्मिलन, लेकिन ए सब चीज हर, कहीं न कहीं ए देखे बर मिलथे कि नदी के संग संग होत हावय, नदी के किनारे किनारे म होत हे अउ नदी के पूरा एक अपन संस्कृति हो जाथे, सभ्यता हो जाथे अउ जे कर से सिर्फ न राजनैतिक स्थिति ल, व्यापारिक स्थिति ल भी, आर्थिक स्थिति ल भी अउ जीवन के सांस्कृतिक पक्ष ल हर दृष्टि से नदी के संग जोड़ के देखे जा सकत हे अइसनहा सब हमर नदिया मन हें, हमर जीवनदायिनी नदी मन हें, ठाकुर साहब आप बात म हिस्सा लेय, निगम साहब आपके भी धन्यवाद, बड़ा एक आनंददायक चर्चा रहिस, धन्यवाद।
Posted by Rahul Singh at 8:50 AM
Labels: आकाशवाणी, डॉ. लक्ष्मी शंकर निगम, डॉ. विष्णु सिंह ठाकुर, नदी
Subscribe to: Post Comments (Atom)


text:
जय जोहार । (Raipur) मुख्यमंत्री भूपेश बघेल ह देस के आजादी के 75 वीं वर्षगांठ म प्रदेस वासी मन ल बधाई अउ सुभकामना दीन हे । स्वतंत्रता दिवस के पूर्व संझा म जारी अपन संदेस म वोहा किहीन कि ए बछर भारत ल आजादी मिले 75 बछर पूरा होवत हे। ए खुसी म पूरा देस आजादी के अमृत महोत्सव मनावत हे । हजारो मनखे मन के कठिन संघर्ष, त्याग अउ बलिदान ले हमन ल ये अमूल्य आजादी मिले हे ।
(Raipur) मुख्यमंत्री ह किहीन की हमर मन के पुरखा ह आजादी के बाद जेन लोकतंत्रात्मक गणराज्य के सपना ल देखे रिहीन, ओला पूरा करना हमन सबो के जिम्मेदारी हे । राज्य सरकार ह गांधीवादी सोच के संग ‘गढ़बो नवा छत्तीसगढ़‘ के परिकल्पना ल साकार करे के दिसा म आघू बढ़त हे । राज्य सरकार के प्राथमिकता ह समाज के सबले कमजोर वर्ग ल ससक्त बनाय, गांव ल मजबूत करे अउ हर व्यक्ति तक बुनियादी सुविधा उपलब्ध कराय के हे ।
बुनियादी स्तर म गांव ल मजबूत करे बर किसान अउ महिला मन ल आर्थिक रूप ले सक्त बनाय के पहल करे गेहे । एखर बर सुराजी गांव योजना, ’राजीव गांधी किसान न्याय योजना‘, गोधन न्याय योजना, गौ-मूत्र खरीदी, भूमिहीन कृषि मजदूर न्याय योजना ल सुरू करे गेहे।


text:
फूलकसिया नही ते पेंदियही लोटा म पानी दे के ‘ए लव पानी, गोड़ हाथ धो लव ‘ कहि के टूप-रूप पांव परथे. सगा ह थके मांदे गोड़ हाथ ल धो के जीव ल जुड़ाथे. कोनो मइके के सगा होगे ताहन का पूछबे, दीदी तो सबो काम बुता ल छोड़ के सेवा सटका म लग जथे. एक डाहर गोठियाते रही अऊ ओती चहा बर आगी ल सिपचाते रही. मान ले ददा आगे सगा त दीदी सबले पहिली पुछही ‘त दाई बने बने हे ददा ? ददा कथा -हव बेटी , तोर दाई तो बने बने हे फेर थोकिन माड़ी ह फूटगे रिहिस हे. ओ दिन ओहा कोठी ले बदाक ले गीर गे रिहिस हे. बेटी ह पूछथे – त जादा तो नइ लागे हे न ग ?, ददा बताथे-नही बेटी अभीन तो टन्नक होगे हे गांवे म इलाज पानी चलत हे. एकर पहिली मइके के जोराए मोटरी ल दे डरे रही-ए दे बेटी लइका मन बर तोर दाई ह रोटी पीठा जोरे हे ताहन फेर मिट्टू के दीदी ह अपन ददा ल चना होरा, मुर्रा नही ते लाई नास्ता म देथे. आज काल तो नास्ता म मिक्चर, बिस्कुट के जादा चलन होगे हे.
चहा पियत पियत सियान ह पूछथे त दमांद ह कहां गे हे ओ? बेटी ह कथे – अभीच्च ओह खेत डाहर गिस हे, धान बोवई चलत हे न, चलत हे. चाय-ऊ पी के सियान ह खेत डाहर चल देथे. उहां दमांद ह देखते भार ललक के अपन ससूर के पलागी करथे. हाल-चाल पूछे के बाद भूर्री ठऊर म ‘बइठे हे कहिके बइठार देथे. अपन बेटी दमांद मन ल खुशी-खुशी देख के खुश राहय.
खाए के बेरा होइस ताहन दमांद ह कथे ‘चलव हो घर डाहर ‘ कहिके अपन ससुर ल घर लेगथे. घर म जाते भार दू लोटा पानी निकाल के देथे -‘ए दे खाए बर पानी ‘ कही के. उंकर हाथ गोड़ के धोवत ले सरकी अउ पीढ़हा माढ़ जय रही. थारी म दार भात. दार म घींव. एक थरकुलिया म साग अउ कटोरी म चटनी परोसिस. झोर वाले साग म दार के जरूरत नइ परय. आजकाल तो ओन्हारी कमती होय ले दार ल सगा आथे उही दिन रंगोते ताहन आन दिन तो दरघोटनी ह टंगाए के टंगाए रही जथे. बटलोही ल देखत. पीढ़हा उपर पोरसाए साग भात ल लोटा के पानी ले हाथ के सहारा आचमन करके सबले पहिली धारी के कोर म भगवान ल जेंवा के अपन खाए के शुरूआत करथे. पीढ़हा खातिर पटनी के जरूरत परथे. वोइसे नेम के पीढ़हच्च बर लकड़ी नइ चिरवाए जाए. घर कुरिया उठाए के बखत कपाट, चौखट, पटान बर आरा मिल म लकड़ी के गोला ले पल्ला चिरवाए बर परथे.
कपाट चौखट ले बाचे खोचे पटनी के पीढ़हा बनाथे बढ़ई मन. पटनी ल पीढ़हा खातिर आरी म आयताकार काट के रोखी म रोखे बर परथे ताहन डिजाइन वाले खुरा बनाधे, कतको मन बिना डिजाइन वाले खुरा ले पीढ़हा संवाग लेथे. खुरा बनाए के बाद लोहा के खीला ले पटनी अउ पाया ल जोड़े के बाद पीढ़हा तैयार हो जथे. बइठइया-उठइया मन ल पीढ़हा देच बर परथे. कोनो बइठे बर पीढ़हा नइ देबे त ओमन केहे बर नइ बिसरय-‘फलानी घर बइठे बर गेन त बइठे बर पीढ़हा घलो नई दिस दई.’ घर म माइलोगन मन पीढ़हा म बइठ के निकियाथे, फूनथे त बूता ह जल्दी सरकथे अउ कनिहा पिराए घलो नही. इही समे कोनो बइठइया आगे ताहन देख इंकर चांटी-चांटी गोठियई ल. लोक जीवन में पीढ़हा के बिक्कट उपयोग होथे. लइका ल बइठार के नहवाए बर होवय चाहे बिहाव अउ पूजा पाठ बर पीढ़हा के गंज उपयोग होथे. बड़े ल पीढ़हा अऊ छोटे ल पीढूली केहे जाथे.
(दुर्गा प्रसाद पारकर छत्तीसगढ़ी के जानकार हैं, आलेख में लिखे विचार उनके निजी हैं.)
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Chhattisgarhi article


text:
संगी हो जोहर लओ
काली के गोठ ला आगे बढ़ावत हौं संगी हो, हमर पटवारी भैया के किस्सा नई सिराय हवे, एखर तो एक ले एक किसा हवे, पटवारी ला पढ़े के बहुत सौउंख हवय, सबे तरह के पुस्तक ला पढ़थे, पुस्तक पढ़ना घलो एक ठक बीमारीच आये, घर ले पटवारीन हाँ बाजार भेजते साग ले बर, ता बूजा हा साग के पईसा के पुस्तक बिसा डारथे, रेलगाडी मा जाथे ता बिदाउट जाथे, साधू के बाना ला लगा के भेस बदल के चल देथे अऊ टिकिस के पईसा के पुस्तक बिसा ले थे, घर के सबो झन एखर ले अब परसान होगे, दिन रात बइहा भुतहा कस गियान बांटे के उदिम लगावत रहिथे, एक घावं का हुईस का बताओं संगी हो बताये मा घलो सोचे ला परत हवय, ओखर मन मा पुस्तक पढ़े के गियान आगे के गुण तीन रंग के होते, सत+तम अऊ रज, मांस मदिरा अऊ भोग तमोगुन मा आथे, पटवारी हा सोच डारिस ये दे तो बड़ गियान के बात हवय एखर परचार परसार होना चाही, ता कईसे करे जाय, एक दिन बिहानियाच बिहनिया दारू भट्ठी के आघू मा खड़े होगे जौउन भी पी के आवय तेला धर के दारु के अवगुन समझावे, दरुहा मन ओखर गोठ ला धियान नई दे के रेंग देवैय, अऊ कहय"पटवारी है अतका बईहा हो जाही हमन सोचे नई रेहेन गा, पहीले पहील रद्दा मा रोक के गोठियावे, ये दे अब भट्ठी तक अमरगे,हलाकान कर डरे हे गा," दू दिन ले सरलग इही बूता चलिस भट्ठी में गिराहिक आना कमती होगे, भट्ठी के गल्ला हा खंगती होगे, ठेकेदार ला जब एखर बूता के पता चलिस ता अपन पंडा मन ला चमकईस" साले अईसे मा ता तुमन मोला बोर डारहु नई बचावव ओला सुधारो रे,' आघू दिन पटवारी हा फेर भट्ठी पहुँचगे, पंडा मन ओला देखिस त किहिस "आ भईया घाम लागत होही ऊँहा काबर खड़े हस गा"अईसे कहिके भीतरी मा लेगिस अऊ नगद छरिस, मार ला देखिस ता पटवारी बाहिर भागे के कोसिस करिस ता भट्ठी के मुहाटी मा दरुहा मन (जेन ला गियान बांटे रिहिस) ठेंगा धरके खड़े रहय उहू मन मौउका का फईदा उठईस भका-भक इहु मन दिस, बहिती गंगा मा अपन हाथ धो डारिस, लटे-पटे पटवारी हा बांचिस अऊ जी पिरान ला देय के पुलिस थाना भागिस, मुड़ कान फ़ुट गे रहे, पुलिस हा समझईस "ये दे गियान हा दरुहा मनखे मन बर नइये भईया, जगा देख के गियान बांटे जाथे, तीन महिना ले खटिया मा परे रिहिस बिचारा हा, बने बूता करे ला सोचिस अऊ अलकरहा मा फंस के हाथ गोड़ ला टोरईस, तीन महिना बाद खटिया ले उठिस त सोचिस अइसने सोझे परचार मा साले मन हा मार मार के धुर्रा बिगार डारिस, बने दूसरा रद्दा खोजे जाय, जौउन मेर ओखर घर हे तौउन मेर चारो मुड़ा घला दरुहा मन रहिथे, त का करिस अड़बड़ अकन सद्वचन दारू अऊ दरुहा मन के खिलाफ में बना डारिस, अऊ येदे ला सबके कोठ मा लिखहूँ त बने परचार होही कहिके अपन मन मा सोच डारिस, दिन मा लिखहूँ ता जम्मो कालोनी हा जान डारही कहिके रात के लिखे के बिचार करके गेंरु अऊ अमली के काड़ी के जुगाड़ कर डारिस, रात के १२ बजे सद्वचन के लेखन कारज ला चालू करिस एके ठक कोठ मा लिखे रिहिस तभे आरो होगे पारा वाला मन जग गे अऊ अंधियार मा चोर समझ के बने ठठा डारिस, हमन पहुचेन ता चीन्ह के छोडायेन पटवारी भईया हे कहीके, एक घांव गियान बांटे के चक्कर मा लहुट के फेर खटिया मा चल दिस.
आपके
गंवईहा संगवारी
ललित शर्मा
अभंपुरिहा


text:
अतियाचार झेलत, लड़ई अऊ खून-खराबा के सामना करत, हमन अक्सर दुनिया मं सांति ला लेके सवाल उठावत हवन. फेर एक दूसर से आगू बढ़े, लालच, डाह, नफरत अऊ हिंसा ले चलत सभ्यता मन ला ये सब्बो कइसने नजर आही? जिहां ले हमन आथन तउन जगा मन मं हमन अइसने संस्कृति नई देखेन. हम आदिवासी मन करा घलो सभ्यता के अपन समझ हवय. हमर इहां अइसने नई होय के पढ़े-लिखे लोगन मन रतिया के अंधेला मं धीरे ले कचरा बगराके चले जांय अऊ एक झिन अनपढ़ ला बिहनिया येला बुहारे ला परे. हमन ये ला सभ्यता नई मानन अऊ अइसने कउनो सभ्यता के हिस्सा होय ला नकार देथन. हमन नदी के पार नई हगन. हमन बखत ले पहिली रुख ले फल ला नई टोरन. जेन बखत होरी नजिक आथे, त हमन खेत जोते ला बंद कर देथन. हमन भूईंया ला नई दुहन, धरती ले बछर भर बिना रुके सरलग उपज के उम्मीद नई करन. हमन वोला साँस लेय के मऊका देथन, वोला दुबारा जिंये के समे देथन. हमन प्रकृति के ओतके मान-सम्मान करथन जतके मइनखे के जिनगी के करथन.
येकरे सेती हमन जंगल ले नई लहूँटेन
हमर पुरखा मन ला
तुमन
लाक्षागृह मं जरा देव
कतको के अंगूठा काट लेव
कहूँ भाई-भाई ला लड़ा के मारेव
कहूँ अपन हाथ ले अपन घर फुंकवायेव
तुम्हर ख़ूनी सभ्यता के रूप ख़तरनाक आय साहेब,
येकरे सेती हमन जंगल ले नई लहूँटेन.
रुख ले पाके पाना, गिरके मिल जाय माटी मं
इही मउत के दरसन आय हमर
हमन देंवता मन ला अकास मं नई
प्रकृति के हरेक अंग मं पाथन
निरजीव के कल्पना नई ये हमर जिनगी मं
प्रकृति जिनगी के सरग आय
बिन प्रकृति जिनगी नरक आय
अजादी हमर जिनगी के धरम आय
तुमन गुलामी के फांदा ला धरम कहि देव
तुम्हर ख़ूनी सभ्यता के रूप ख़तरनाक आय साहेब,
येकरे सेती हमन जंगल ले नई लहूँटेन.
हमन भूमिसेना हवन साहेब
अपन बांहचे सेती
खुदेच ला हमन नई बचावन
जल, जंगल, जमीन, जन, जानवर
हमर बांहचे के मूल अधार आंय
तुमन हमर पुरखा मन ला
तोप के मुंह मं बांध देव
रुख मन मं लटका के आगि बार देव
पल्टन बनाके हमर, हमिच ला मरवायेव
प्रकृति के ताकत ला खतम करे
तुमन हमन ला चोर, लुटेरा, सूरा, बागी
का-का नई कहेव हमन ला
कागज ले घलो तुमन हम सब्बो ला मार सकत हव
तुम्हर ख़ूनी सभ्यता के रूप ख़तरनाक आय साहेब,
येकरे सेती हमन जंगल ले नई लहूँटेन.
तुमन अपन जिनगी ला बजार बना देव
पढ़े लिखे मन करा अपन आंखी नई रह गेय
साहेब तुम्हर सिच्छा
हमर बांहचे रहे ला घलो बेंच दिही
बजार मं राख दिही हम सबला
सांस्कृतिक सभ्यता के नांव मं तुमन
असभ्यता के बड़े-बड़े पहाड़ बना लेय हव
हरेक मइनखे एक-दूसर ले नफरत करेंय
इही तुम्हर नवयुग के निर्मान आय?
बंदूख, बारूद से तुमन
दुनिया मं सांति बनाय ला चाहत हवव
तुम्हर ख़ूनी सभ्यता के रूप ख़तरनाक आय साहेब,
येकरे सेती हमन जंगल ले नई लहूँटेन.
अनुवाद: निर्मल कुमार साहू


text:
मलखम्ब साधक के तन अउ मन ल स्वस्थ रखथे : मुख्यमंत्री भूपेश बघेल
अंजोर.रायपुर। मुख्यमंत्री ह मलखम्ब म जिम्नास्ट अउ योग के साधक के सराहना करिस। मुख्यमंत्री भूपेश बघेल ह बालोद म नवा बने इंडोर स्टेडियम के सुरू करिन अउ खिलाड़ी करत सुभकामना दीस। मुख्यमंत्री ह इंडोर स्टेडियम पहुंच के मलखम्ब म जिमनास्ट अउ योग म भाग लेवइया मन के कलाकृति अउ अभ्यास ल देखके उंकर हौसला के सराहना करिस। मुख्यमंत्री ह किहिन के ये भारत के जुन्ना विधा हावय। मलखम्ब ले साधक मजबूत अउ तंदुरुस्त बने के संग ही तन अउ मन ले स्वस्थ होथे। ओमन इहां प्रशिक्षण म भाग लेवइया मन ल अपन आशीर्वाद अउ सुभकामना देत सरलग अभ्यास करे के खातिर प्रेरित करिन। ओमन प्रशिक्षक जिमनास्ट अउ योग के बारीकी ले अवगत कराइन अउ एला बढ़ावा दे के सुझाव दीस।
मुख्यमंत्री ह इहां नेशनल खिलाड़ी दीप्ति साहू, चंचल साहू, प्रेरणा साहू, करुण नायक, राजकुमार मुथाई, वीरेंद्र कुमार, उषा चौधरी ले भेंट करिस। ओमन तीन सगी बहिनी दीप्ति, चंचल अउ प्रेरणा साहू के जज्बा अउ हुनर के सराहना करिस। दीप्ति साहू नेशनल गेम म केऊ मेडल जीत के जिला के नाम रोशन करिन हावय। इंडोर स्टेडियम म कलारी पट्टू, उशु, मुथाई, किक बॉक्सिंग, जूडो खेल के तको प्रशिक्षण दे जाथे। ये इंडोर स्टेडियम म पूर्व सैनिक सेवा संघ डहर ले फोकट म प्रशिक्षण दे जाथे।